Ф.Худойқулов: Отангиз қатори одамман… « Ўзбекистон Халқ Ҳаракати\nФ.Худойқулов: Отангиз қатори одамман…\n15 October 2012 - 9:54\n“Ғийбатчининг миш-мишидан ранжиманг асло,\nНима бўлса асли наслида бўлган.\nОнасин қорнидан ўзи ҳам ҳатто,\nТурли миш-миш билан дунёга келган”.\nЭсимда, 1980-йиллар. Свердловскдаги Урал Давлат Университетида талабаман. Кундузи ишлаймиз, кечқурун ўқиймиз, қиш, совуқ… Кўпинча ишдан кейин дарсга бориш ёқмайди. Осмонга қарасам, яна қор ташлайдиган важоҳати бор. “Ҳа, бугун дарсга ҳеч ким келмаса керак”, деб ўйлайман ва кўнглимни хотиржам қилиб уйга жўнайман.\nЭртаси кун маълум бўладики, мендан бошқа ҳамма келган…\nАбдирахумбойнинг ҳам шунақа одати бор экан, уникини ҳатто ПАСТЛИК КОМПЛЕКСИ десак тўғрироқ бўлади:\nАтрофига қараб, “Ҳамма менга ўхшаган ҳаромий бўлса керак”, деб ўйлайди ва ҳаммани ўзидай кўриб саннайверади.\nЙўқ, Абдирахумбой, атрофда сиздан бошқа ҳаромий йўқ, ҳаммага тўғри оти билан мурожаат қилаверинг. Сиз ўшанақа бўпқолган бўлсангиз, ишонингки, менинг ҳеч алоқам йўқ…\nХудога шукур, бизнинг отамиз маълум, онамиз маълум, аждодимиз маълум…\nАслида пастлар билан тортишишни ёмон кўраман, аммо мажбур қилcангиз ундан ҳам қочмаймиз. Чунки, акси тақдирда, сиз андишанинг отини қўрқоқ қўясиз.\nУшбу ёзувларни ўқиётган Инсонлардан эса, бу оғзи шалоқ ва нопок кимсага нисбатан ишлатадиган сўзларим туфайли узр сўрайман, мажбур бўлганимиздан ёзаётганимизни тушунишларидан умид қиламан…\nАбдирахумбой, биласизки, ёш бўлсам ҳам, аслида мен сизнинг маънавий ва сиёсий отангиз қаторидаман, сизни қўлингиздан тутиб ҳаракатга мен олиб келганман, раис қилиб сайлайлик деб ҳаммани кўндирган ҳам менман. Қўлингизга низом ва дастур тутқизиб қўйган ҳам мен бўламан. Йўқса, ҳалигача институтда майда агентча бўлиб юрармидингиз, академикларнинг устидан Масковга “Бу одам миллатчи” деб хуфя ёзиб (Раҳматли Восил Қобилов бу ҳақда шахсан айтганлар)…\nОтангиз қатори деган бўлсак, бу шундай билинсин. Хулқингизни шунга кўра тўғрилаб олинг, муомалани шунга кўра қилинг.\nЭнди хоинлик ва ватанпарварлик ҳақида:\nСиз бугун миллатпарвар ва халқпарвар бўлиб қолдингизми? Нима бўлди, туянинг думи қум чиздими, ёки, “катта хўжайин”ларингиз ташлаб, устингиздан сув тўкворишдими?\nЭссиз,”хизматларингиз” қадр топмабди.\nАхир сиз эмасмидингиз, “Мени раисликдан олаяптилар” деб гуруҳбозлик қилиб Бирликни бўлиб ташлаган? (Миллатпарвар ва халқпарвар одам, майли, мени лойиқ кўрмаган бўлсанглар, лойиқ одам сайлансин деган бўлмасмиди??)\nАхир сиз эмасмидингиз, КГБнинг “ГРУППА ПОДДЕРЖКИ” деган 60 яшар, 15-20 та ҳаракатга алоқаси йўқ хотинларини мажлисларга олиб келиб, шаллақилик билан йиғилишларни бузиб юборган?\nАхир сиз эмасмидингиз, бизни “Булар миллатчилик қилаяпти” мажлисга КГБ раҳбарлигида тузилган ИНТЕРСОЮЗ деган шовинистик ташкилотдан одамлар келтириб жанжал қилдирган?\nАхир сиз эмасмидингиз, мени компартиядан ўчираяптилар деб қарши пикет қилдирган ва Бирликчиларни мелисага калтаклаттирган? (Ўзинг компартияга қарши бўлсанг, ўчирса хурсанд бўлмайсанми дейдиган одам йўқ…)\nАхир, сиз эмасмисиз, 20 йилдан бери на Миллатга, на Халққа фойдаси тегадиган бирор иш қилмай, фақат фисқу-фасод билан шуғулланган??\nБитта одамга бу қадар ифлослик кўп эмасми? Сиз қайси халқнинг “парвари”сиз?? Орден беришмаганига ҳайронман…\nХуллас, сизга маслаҳатим: Ўзингизга хос хислатларни бошқа одамлар ҳақида ёзманг. Жуда чидай олмасангиз, балконга чиқинг ва тўйиб нафас олинг. Кейин қўлингизни бигиз қилиб, жаҳд билан олдинга чўзинг. Ва 180 даража буринг. Сўнгра бор кучингиз билан “Хоин! Ҳаромий! ” деб бақиринг.\nКўрасиз, ҳамма қарсак чалади. Машҳур бўлиб кетасиз…\nИзоҳ ўрнида: Пўлатовнинг мағзаваси шу саҳифага алоқадор бўлгани учун ҳам айнан шу ерда жавоб бериш лозим кўрилди.


Мактаб битирувчиларига шаҳодатнома бериш тартиби маълум қилинди\nХалқ таълими вазири Шерзод Шерматовнинг «Умумий ўрта таълим мактабларида 2019–2020-ўқув йилини якунлаш ва ўқувчиларни аттестат (шаҳодатнома) билан таъминлаш тўғрисида»ги буйруғи эълон қилинди. Унда мактаб битирувчиларига аттестат бериш тартиби ҳақида маълумот берилди.\nЖорий йилнинг 5 июнигача битирувчиларга аттестат (шаҳодатнома ва сертификат) бланкаларига қўйиладиган якуний баҳолар attestat.uzedu.uz электрон тизимига киритилади ва белгиланган тартибда расмийлаштирилади. 15 июнга қадар чоп этилган аттестатлар электрон шаклда (сканер) битирувчиларга етказилади. Тайёрланган аттестатлар, олтин ва кумуш медаллар ҳудудда эпидемиологик вазият яхшиланиб, ўқувчиларга топширилгунча таълим муассасасида хавфсизлик чораларини кўрган ҳолда сақлаб турилади.\nШунингдек, карантин чекловлари олиб ташлангандан сўнг санитария-гигиена қоидаларига риоя этган ҳолда йиллик баҳолар, IV чоракда масофавий шаклда ўтилган мавзулар синф журналига ва ўқувчининг баҳолар табелига қайд этилади. 1 июнгача ўқувчилар йиллик баҳоларига мувофиқ синфдан синфга кўчирилади. Синф журналлари, ўқувчиларнинг баҳолар табели, attestat.uzedu.uz электрон тизимига киритилган маълумотларнинг тўғрилиги ва ҳаққонийлиги учун шахсан мактаб директорлари жавобгар ҳисобланади.\nБундан олдинроқ Халқ таълими вазирлиги Ўзбекистондаги мактабларда ўтиши лозим бўлган якуний имтиҳонларни бекор қилиш бўйича қарор қабул қилганди. Унга кўра мактабларга ўқув йили давомидаги ўзлаштиришга қараб якуний баҳоларни қўйиш тавсия этилган.


Автокредит бозорида пасайиш кузатилмоқда - Zamin.uz\n15:33 / 05.04.2021\nЎзавтомоторс автомобиллари учун контрактация қайтадан очилгандан кейин ўтган даврда кузатувлар шуни қайд этмоқдаки, тижорат банкларида автокредит маҳсулотларига буюртмалар тобора камайиб, сусайиб бормоқда, — деб ёзади bankiroff канали.\nИзоҳланишича, автокредитга талабнинг пасайиб бораётгани мавсумий омиллар ёки фоизлар билан боғлиқ эмас. Масалан, март ва январь ойида автокредитлар бўйича ўртача тортилган ставкалар ва таклифлар деярли ўзгаришсиз қолган (февраль ойи контрактация деярли ёпиқ бўлган). Лекин январга нисбатан март ойида автокредитларга буюртмалар сезиларли даражада камайган.\nҚайд этилишича, талаб камайишининг сабаби шартномаларда автомашиналарни етказиб бериш билан боғлиқ муддатларга таалуқли. Хабарингиз бор, март ойидан бошлаб, Ўзавтомоторс автомашиналари учун 3, 6 ва ҳатто 9 ойгача муддатларда етказиб бериш шартларида шартномалар тузилмоқда.\n«Потенциал қарздорлар шунча муддат давомида, автомашинани қўлга киритмай туриб, автокредитлар бўйича тўловларни амалга оширишни ўзлари учун маъқул деб билмаётгани тушунарли албатта.\nТижорат банклари бундай вазиятда қандай чораларни кўришни бошлайди, ҳозирча бир нарса дейиш қийин. Узунроқ пулларга эга камсонли банклар балки автомашина етказиб бериш муддатига мутаносиб равишда имтиёзли давр белгилаш чораларига ўтишлари ҳам мумкин. Кўпчилик банклар эса даромадли операциялардан воз кечмаслик учун иккиламчи бозордан автомашиналар харид қилиш учун автокредитларни йўлга қўйишлари ёки бундай маҳсулотлар таклифини фаоллаштиришларини кутиш мумкин бўлади.\nИккиламчи бозордан автокредитларнинг фаоллашуви Ўзавтомоторснинг Ўзбекистондаги ягона рақобатчиси бўлган эски автомашиналар нархларини ошишига ва албатта монополиятнинг сотувлари ҳажми камайиб боришига туртки бўлиши табиий», — дея хулоса ясайди мутахассис. “Замин” янгиликларини “Инстаграм”да кузатиб боринг\n16-04-2021, 21:10, Жамият\nЯнгиликлар » Авто » Автокредит бозорида пасайиш кузатилмоқда


Ўзбекистон Ички ишлар вазирлиги 2021 йил бошидан буён 50та автозак, 16та бортли автофургон, 30та автобус ва 51та Damas-2 автомобилини сотиб олишга улгурди. Бу машиналар 48,5 млрд сўмга тушди.\nЖумладан, 2021 йил 5 март куни ИИВ ва «Kran va Maxsus Texnikalar» МЧЖ ўртасида имзоланган шартномада 2021 йил ИИВ томонидан махсус контингент (гумон қилинувчи, айбланувчи, судланувчи, маҳкум)ларни ташишга мўлжалланган 50та автозак хариди салкам 24 млрд сўмга баҳоланган. Бунда ҳар бир автозак ўртача 479 млн сўмдан тўғри келмоқда. Шартномада автозакларни 2021 йил 1 августигача етказиб бериш белгиланган.\nШунингдек, 2021 йил 15 феврал кунги шартнома «UzAuto Trailer» билан имзоланган бўлиб, унда «КАМАЗ 4326−1053−15» русумли бортли автофургон етказиб бериш назарда тутилган. 16та автофургон ҳар бири 610 млн сўмдан жами 9,7 млрд сўмга баҳоланмоқда. Ушбу шартномада ҳам транспорт воситаларини 1 августгача етказиб бериш белгиланган.\nНавбатдаги шартнома 2021 йил 25 феврал куни «Grand Motors» МЧЖ билан имзоланган бўлиб, шартномада 30та «SAZ NP 26» русумидаги оқ рангли автобуснинг ҳар бирини 368 млн сўмдан жами 11 млрд сўмга 180 календар куни (6 ой) ичида етказиб бериш назарда тутилган.\nБундан ташқари, 2021 йил 26 феврал куни тузилган шартномага биноан кинология учун мўлжалланган 51та «Damas-2 D84» русумли автомобилнинг ҳар бирини 73,5 млн сўмдан жами 3,7 млрд сўмга етказиб бериш назарда тутилган. Шартномада «Avtotexxizmat» МЧЖ дилер сифатида кўрсатилган бўлиб, у «Дамас»ларни 2021 йил 30 апрелгача муддатда етказиб бериш мажбуриятини олган.\nKun.uz мухбири ушбу масала юзасидан ИИВ Ахборот хизмати раҳбари Шоҳрух Ғиёсовдан изоҳ сўради.\nҒиёсов ушбу харидлар тўғрисидаги маълумотларни тасдиқлади ва шартномалар ички ишлар органларининг моддий-техник таъминотини такомиллаштириш мақсадида хукумат томонидан ишлаб чиқилган режа-топшириқлар асосида тузилганини айтди.\n«Барча харажатлар қонунчиликда ўрнатилган тартибда, «Ички ишлар органлари тўғрисида»ги қонунда белгиланган вазифаларини бажаришга қаратилган. Харидлар ҳажми пандемия туфайли кечиккан харидларни ҳам амалга ошириш зарурияти сабабли кўпайиб кетган. Бу харидларни бирор-бир сиёсий жараён билан боғлаш ноўрин», дейди ИИВ Ахборот хизмати раҳбари.


Эртаклар қироли (Льюис Кэррол) | www.ziyouz.uz\nБош саҳифа Илм ва фанАдабиётЭртаклар қироли (Льюис Кэррол)\nЧоп этилган 27.08.2019 28.08.2019 МуаллифZiyouz.uz\n“Бор экан-да, йўқ экан…” Болалигимизда жон қулоғимиз билан тинглаганимиз эртаклар, одатда, шундай бошланиб, “мурод мақсадига етибди” қабилида тугарди. Аммо жаҳон адабиётида шундай эртаклар ҳам яратилганки, улар нафақат ноодатий сюжетга эга, балки замирида ўзгача маъно-мазмун мужассам. Оқ қуён изидан кетиб, мўъжизалар мамлакатига тушиб қолган Алиса исмли қизчанинг ажабтовур саргузаштлари ҳақида эшитмаган бола кам топилса керак. Льюис Кэрролнинг жаҳонга машҳур икки ғаройиб эртаги асосида турли даврларда кўплаб кино, мультфильмлар суратга олинган. Улар аллақачон болалар қатори катталар қалбидан ҳам жой олиб улгурган. Ижодкорларнинг қайта-қайта бу эртакларни ўқиб, улардан илҳомланганликлари боиси Л.Кэрролл асарлари матнига сингдирилган теран ғояда эмасмикан?\nАдибнинг асл исми Чарльз Лютвиж Дожсон бўлиб, у 1832 йил 27 январда Англиядаги Чешир графлигининг Дэрсбери қишлоғида дунёга келган. Шу ўринда бир гап: эртакдаги тиржайиб турувчи Чешир мушуги ёдингиздадир; бу персонажни яратишда Кэрролга она юртида кўрган-кечирганларига туртки берган бўлса ажабмас.\nУнинг отаси черков кашиши бўлиб, қадимги тиллар, математика соҳалари билимдони, тақводор одам эди.\nЎн икки ёшида Чарлзни аввалига Ричмонд, кейинроқ Рэгбидаги мактабга ўқишга юборишади. Ўн тўққизга тўлгач эса, Оксфорд коллежига ўқишга киради ва мустақил ҳаёт бошлайди. Адиб умрининг қолган қисми айнан Оксфорд билан боғлиқ.\n1855 йили унга коллежда қолиб дарс беришни таклиф қилишади. Ўша давр қонун-қоидаларига кўра, таклифга рози бўлганлар диний унвон ҳам олар ва сўққабош ўтишга ваъда беришлари лозим бўларди. Шу тариқа Дожсон Оксфордда қолади ва ўзини математикага бағишлайди. Ҳар кунлик маърузалар, танаффус чоғидаги оддийгина тушлик, сўнгра тағин дарслар, узундан-узоқ сайрлар ва баъзида ҳамкасблари билан уюштириладиган кечки зиёфатлар адибнинг ўқитувчилик йиллари бир зайлда, тартибли, эҳтимол, зерикарли кечганини ҳам кўрсатар. У умр бўйи дудуқланишдан азият чеккани боисми, маърузаларини ҳис-ҳаяжонсиз ўқир, танишиш-учрашишлардан ўзини олиб қочарди. Университетда кўз илғамас нарсаларга-да эътибори, ўзигагина хос одатлари билан танилгани боисдир, кўпчиликда у “ғалати одам” таассуротини қолдирганди.\nБир қарашда Кэрролнинг бундай турмуш тарзи сокин дарёни эслатади. Бироқ теранроқ разм солинса, мана шу “сокин дарё” тубида инжу-жавоҳирлар борлигини кўриш мумкин.\nЛьюис Кэрролл болалигида рассом бўлишни орзу қилган. Ўзи ёзган илк ҳикояю шеърларига суратлар чизган. Профессор бўлгач, у чизганларини “Таймс” журналига юборади, бироқ таҳририят расмларни қабул қилмайди. Шунда у ўзининг кучини фотографияда синаб кўради. “Чарльз Дожсон 1856 йил 18 мартда ўзининг илк фотоаппаратини сотиб олди ва қисқа вақт ичида фотоҳаваскордан чин маънодаги фотограф даражасига кўтарилди”, деб ёзади таниқли фотосуратчи М.Коэн. Дарҳақиқат, фотоаппаратни харид қилганидан сўнг атиги икки йил ўтиб, унинг суратларидан тўрттаси ўша пайтлардаги таниқли сураткашлар асарлари билан бир қаторда Лондондаги кўргазмалар залига қўйилади. Балки бу соҳада тез муваффақиятга эришишида унга болалик орзуси туртки бўлгандир. Хуллас, эрмакдан бошланган ишида Кэрролл катта ютуқларга эришади.\nУ таътилларини янги жажжи дўстлар орттириш, улар билан сайрлар ташкиллаштириш, ўйинлар, бошқотирмалар ўйлаб топиш билан ўтказарди. Болалар даврасида у оксфордлик тунд ўқитувчидан қувноқ, дилкаш суҳбатдошга айланарди. Бундай кичик дўстлари орасида Алиса Лиддел исмли, Оксфорд коллежи ректорининг қизи ҳам бор эди. Кэрролл Алиса ва унинг сингиллари билан тез-тез сайрга чиқиб турарди. Сайр давомида уларга ўзи тўқиган ҳикоя, эртакларни айтиб берар, бу эса болаларга жуда манзур тушарди. Иттифоқо, бир куни Алиса ундан эртак ёзишни сўрайди. Шу тариқа унда эртак яратиш иштиёқи туғилади.\n“Алиса – мўъжизалар мамлакатида” асари дунё юзини кўради. Ким билади дейсиз, агар Алиса бўлмаганида ё адиб у билан дўстлашмаганида бундай такрорланмас эртак ҳам яратилмаган бўлармиди…\nКэрролнинг “Алиса – мўъжизалар мамлакатида” эртагида Алисанинг мўъжизаю ғаройиботлар тўла маконда кўрган-кечирганлари ҳикоя қилинади. Ҳодисалар аслида тушда кечса-да, эртак аввалида буни пайқамайсиз. Асосий воқеалар Алисанинг Оқ қуён ортидан унинг уясига сакрашидан бошланади. Шу тариқа қизалоқ ўзга мамлакатга тушиб қолади. Ўз номи билан мўъжизаларга кон бу оламда Алиса бир-биридан ғалати, телбанамо қаҳрамонлар билан учрашади. Сичқон, Били отли Калтакесак, Қуён, Ипак қурти каби персонажлар, жониворлар бўлса-да, гапиришни, йиғлашни, бақиришни, ҳатто ақл ўргатишни ҳам бинойидек эплашади. Бояқиш Алиса эса муроса қилишга мажбур. Мўъжизалар мамлакатида мўъжиза дахл қилмайдиган жонзот йўқ. Алиса ҳам меҳмон бўлса-да, бундан мустасно эмас. Шу боис у эртак давомида ғайриоддий ҳолатларни бошдан ўтказади. Қиролича Топпон суҳбатига мушарраф бўлади. Ҳақгўйлигию қизиқувчанлиги туфайли дакки ейди, бироқ ўз фикридан қайтмайди. Тўғрисўзлиги бошига бало келтиришини билса-да, Қироличанинг гуноҳкор соқчиларини ўлимдан асраб қолади.\nЭртак, одатдагидек, Алисанинг тугал бахтга ёки битмас-туганмас бойликка эга бўлиши билан якун топмайди, у уйқудан уйғониб кетади, холос. Асар воқеалари, персонажлари ғайриоддий, ҳаётий бўлса-да, уларнинг гап-сўзлари, хатти-ҳаракатидан сабоқ чиқариш, ибрат олиш, муайян хулосага келиш мумкин. Бироқ Кэрролл ўқувчига бу оқ, бу қора деб кўрсатмайди, панд-насиҳат қилмайди ёки иллатларни ҳижжалаб изоҳламайди. Адиб бор-йўғи ҳаммасини рассомдек чизиб-тасвирлаб кўрсатиб беради. Масалан, Оқ қуён орқали қўрқоқликни, Герцогиня образида иккиюзламачиликни, Сичқонда манманликни, Қироличада эса худбинликни фош қилади. Тегишли хулоса чиқаришни эса ўқувчига қолдиради.\nАлисанинг кўзгу ортига қилган кейинги саёҳати ҳам ғаройибликда аввалгисидан асло қолишмайди. Нарсалар тескарисига кўринадиган бу оламда ҳам у ажойиб қаҳрамонлар билан танишади. Ўзларини ақлли деб билувчи кибрли гуллар билан гурунглашади. Йўл-йўлакай Оқ, Қора Қироличаларни (бу галги Қироличалар шахмат доналари) учратади, оқкўнгил Оқ рицар билан дўстлашади. Ўша машҳур Ади-Бадидан шеър тинглайди. Ҳатто Қиролича бўлиш учун йўл-йўриқлар олади…\nКэрролл ҳар иккала эртагида ҳам халқ оғзаки ижодидан унумли фойдаланган.\nБу эртаклар китобхонни зийрак бўлишга, мантиқий фикрлашга ўргатади, ақлни чархлайди, одоб сақлашга, инсоний фазилатларни қадрлашга даъват этади. Бу жиҳатлари билан Л.Кэрролл эртаклари юксак тарбиявий аҳамиятга эга.\nАсар биринчи марта Макмиллан нашриёти томонидан чоп этилади. Аввалига ўқитувчининг бу ноодатий эртаги танқидчилар томонидан совуқ кутиб олинади. Бироқ бу ҳолат адибни иккинчи эртаги – “Алиса Кўзгу орти ўлкасида”ни ёзишдан тўхтата олмайди. 1869 йили Кэрролл ношир Макмилланга “Кўзгу ортида”нинг биринчи бобини юборади. Бу пайтга келиб энди аввалги эртак оммалашиб, қўлма-қўл бўлиб кетган, унинг ёзувчи сифатида обрўси ҳам ошганди. Боз устига асар ўша йилиёқ асар бир йўла немис ва француз, 1872-1874 йиллари эса итальян, голланд, 1879 йили рус тилига таржима қилинади. Асар бутун дунёга тарқалиб, миллионлаб болаларнинг севимли китобига айланади. 1872 йили “Алиса Кўзгу орти ўлкасида” (тўлиқ номи “Кўзгу орқали ва Алиса у ерда нималарни кўргани”) эртаги яхлит нашр этилади. 1886 йили Мавлуд айёмида Лондондаги Уэлс шаҳзодаси театрида “Алиса – мўъжизалар мамлакатида” эртаги саҳналаштирилади.\nБундай машҳурликка ҳам, кези келганда айтилган танқиду мақтовларга ҳам Кэрролл вазминлик, совуққонлик билан муносабатда бўлган. Шон-шуҳратидан кибрланиш ўрнига адиб хижолат чеккан: суратини чоп этишларига изн бермаган, бегоналар орасида танилиш унинг учун ноқулайлик туғдирган.\nЛьюис Кэрролл 1898 йил 14 январь куни Мавлуд таътилида Гилфорддаги синглисиникида вафот этади.\n← Аввалги Аввалги Мирзо Улуғбек (1394-1449)\nКейинги → Кейинги: Антон Чехов. Анюта (ҳикоя)


ЖУРНАЛИСТИКАДА ОҚЫП, АЯҚ ОЙЫНДЫ ЖАН-ТӘНИ МЕНЕН СҮЙГЕН ҚЫЗ\nBas bet / Ma’deniyat / ЖУРНАЛИСТИКАДА ОҚЫП, АЯҚ ОЙЫНДЫ ЖАН-ТӘНИ МЕНЕН СҮЙГЕН ҚЫЗ\nТаңлапсаң да журналистлик қәсипти,\nБахтың таптың көркем өнер тараўдан,\nАяқ ойын кәри несип етипти,\nШебер болдың сахналардан нәр алған.\nҚарақалпақ халқының аяқ ойыны өзине тән өзгешелиги менен басқа халықлардан ажыралып турады. Бүгинги күнде халқымыздың миллий мәденияты менен көркем өнерин дүньяға танытып атырған жаслар баршылық. Мине, усындай жасларымыздың бири – Зийўар Жақсыбаева.\nЗийўардың балалығынан аяқ ойын өнерине қызығыўшылығы жоқары болған. Ол мектепте өткерилген барлық байрам тамашаларында белсене қатнасып келди. 2006-жылы Нөкис Мәденият ҳәм көркем өнер колледжиниң «Халық аяқ ойынлары» бөлимине оқыўға кирип, Қарақалпақстан Республикасына хызмет көрсеткен жаслар устазы Зибаш Пирлепесовадан түрли миллетлердиң аяқ ойынларын атқарыў сырларын үйренеди.\nОл 2009-жылдан берли пайтахтымыздағы «Әмиў толқыны» фольклор этнографиялық ансамблинде аяқ ойыншы болып жемисли мийнет етип келмекте.\nЗийўар Бердақ атындағы Қарақалпақ мәмлекетлик университетиниң Журналистика факультетинде оқыды. Оқыў дәўиринде «Ҳүрлиман» анбамблине турақлы қатнасып турды.\n-Журналистика қәнигелигинде оқысам да, көркем өнер, әсиресе аяқ ойын өнери мениң қаныма сиңип кеткен, мен оны жан-тәним менен сүйемен. Аяқ ойынсыз өмиримди көз алдыма келтире алмайман, – дейди мақаламыз қаҳарманы.\n«Ана муңы», «Таң гөззалы», «Қызлар жилўасы», «Шоқ қыз» композициясы оның сүйип атқаратуғын ойыны.\nЗийўар 2013-жылғы М.Турғунбаева атындағы «Миллий аяқ ойын» таңлаўының республикалық басқышы жеңимпазы. Елимизде өткерилип киятырға Ғәрезсизлик ҳәм Наўрыз байрамларында бири-бирин тәкирарламайтуғын аяқ ойынлары менен қатнасып келмекте.\nОл 25-26-январь күнлери биринши мәрте Бухара ўәлаятында өткерилиўи режелестирилген «Бухара шашмохоми» таңлаўына қызғын таярлық көрмекте.\nSa'ne: 18.01.2018 12:07, 1790 ma'rte ko'rip shi'g'i'ldi'


Қувондиқнинг қувончи чексиз\n1 июнь, 2019, 09:54\n"Қўқон-1912" аъзоси Қувондиқ Рўзиев Ўзбекистон миллий терма жамоасида дебют ўтказишга тайёрланмоқда.\nЎзбекистон миллий терма жамоаси бош мураббийи Эктор Купер олдинда турган бўлажак ўртоқлик учрашувлари учун таркибни эълон қилганидан хабарингиз бор. Унда эса айрим янги футболчиларнинг номларини ҳам кўришимиз мумкин. Жумладан, Суперлигада охирги ўринда бораётган «Қўқон-1912» жамоасидан ярим ҳимоячи Қувондиқ Рўзиев ҳам бош мураббийнинг эътиборига тушди.\n- Миллий терма жамоадан чақирув олганингиз билан сизни табриклайман. Айтинг-чи, бу хабарни дастлаб кимдан эшитдингиз?\n- Учта тур олдин биз Тошкенда «Бунёдкор» жамоаси билан ўйнагандик. Ўша учрашувда миллий терма жамоамиз бош мураббийи Эктор Купер ҳам ўйинни кузатиш учун келганди. Мазкур баҳсдан икки кун ўтганидан сўнг жамоамиз мураббийи Азиз Тўхтабоев менга қўнғироқ қилиб, терма жамоамизнинг кенгайтирилган таркибига киритилибсан, хужжатларингни тўғрилаб тургин, балки сен ҳам Туркия билан ўйинга кетиб қолишинг мумкин деганди. Аммо ўша пайтда кенгайтирилган таркиб деганидан сўнг мени дарҳол йиғинга чақиришади деб ўйламагандим. Бироқ сурхондарёлик синфдош дўстларим менга қўнғироқ қилиб, терма жамоа рўйхатига киритилганим билан мени табриклашди. Кейин ўзим ҳам сайтга кириб қарасам чиндан ҳам рўйхатда менинг номим бор экан. Очиғи, ичимдан нималар ўтганини тушунтириб бера олмайман. Ҳар қандай футболчи ҳам ватан шаънини ҳимоя қилишни чин қалбидан хоҳлайди. Чунки футбол ўйнашдан ҳам асосий мақсадингиз аслида ҳам шу-да. Агар бунга эришмасангиз шунчаки умрингиз ўтиб кетган ҳисобланади. Озроқ бўлса ҳам қилаётган меҳнатларимиз тўғри йўлдалиги учун терма жамоадан чақирув олдим. Лекин бу мени миллий терма жамоага мунтазам равишда чақириласан дегани эмас. Шунга қарамай, мен учун терма жамоа эшиклари очилди. Тўғриси, Суперлиганинг охирги ўриндаги жамоасида ўйнаб туриб миллий термага таклиф этилишимни кутмагандим. Бу эса ҳар бир ўйинчида термада ўзини кўрсатиш учун имконият бор деганидир. Бош мураббий мени бежизга чақирмаганини қўлимдан келганича исботлашга ҳаракат қиламан.\n- Биз ҳам «Қўқон-1912»нинг «Бунёдкор»га қарши учрашувини кузатгандик ва ўшанда майдонда энг фаол ўйинчилардан бири бўлгандингиз. Ушбу беллашувда Эктор Купернинг борлиги ҳам сизга қўшимча мотивация берганмиди? Унга ўзингизни кўрсатиш учун ҳам ўйнаганмидингиз?\n- Ўша ўйинда биринчи таймнинг охирларида Куперга кўзим тушди. Шунда ўзимга-ўзим гапирдим: мана, сенга термага тушиш учун имконият, ҳамма нарса бўлиши мумкин, энди майдонга худди охирги марта тушаётгандек ўйнагин, дея руҳиятимни кўтардим. Натижада иккинчи бўлимга ўзимни бошқача тайёрладим. Ҳисобда ортда қолаётганимиз ва Купернинг стадионга келганлиги учун ҳам менда икки баробар қўшимча куч пайдо бўлганди. Дарҳақиқат, иккинчи бўлимни ўзим кутгандек ўтказа олдим.\n- Ўзингиз айтганингиздек, охирги ўриндаги жамоадан ҳам термага футболчи чақириляптими, демак, ҳаммаси унинг ўзига боғлиқлигини яна бир бор кўрсатиб турибди. Энди миллий термада сиздан бундан-да яхши ўйинларни кутишади…\n- Очиғи, ҳозирдан қаттиқ ҳаяжондаман. Чунки ёшлигимдан турли терма жамоаларга номзод бўлганман-у, аммо ҳеч қандай мусобақаларда иштирок этмаганман. Масалан, ёшлар ва олимпия терма жамоаларига 5-6 марта чақирув олганман. Бироқ асосий турнирларга келганда қайдномадан ўрин олмаганман. Энди эса миллий терма жамоага таклиф қилишди ва бу мен учун умуман бошқача дунё бўлади. Энди ўзимдаги ҳаяжонни енгиб, мухлислар олдидаги юзимни ёруғ қилишни истаяпман.\n- Эктор Купер билан илк бор ишлаш имкониятига эга бўлиб турибсиз. Аммо унгача ҳам аргентиналик мутахассис ҳақида эшитган бўлсангиз керак. У ҳақида нималарни биласиз?\n- Эшитган бўлсангиз, Икром Алибоев менинг яқин дўстим. У билан ёшлигимдан бирга катта бўлганман. Икром билан мунтазам равишда алоқадаман. Осиё Кубогида ҳам ва яна бошқа ўйинларда ҳам у билан гаплашиб турардик. Купер бошқача мутахассис, унинг бошчилигида барибир Европа футболининг нафаси билиниб туради дея ўзининг тили билан таърифлаб берганди. Лекин ўшанда Алибоевнинг айтган гапларини ўзим учун унчалик яхши англай олмаганман. Албатта, Куперни қандай савиядаги мураббийлигини ҳаммамиз биламиз. Аммо у билан ҳали ишламаганим учун Эктор Купер мен учун ҳам жуда қизиқ. Энди эртага фарзандларимга ҳеч бўлмаганда Купер билан 12 кунлик йиғинда бирга ишлаганман деб айта оламан.\n- Балки 12 кунлик йиғин сиз учун биринчиси ва охиргиси бўлиб қолмаслиги ҳам мумкин. Агар Купернинг ишончини қозонгансиз, бу сиз учун яхши. Мураббийнинг ишончини қозониш сизга руҳий томондан катта қийинчилик туғдирмайдими?\n- Бу мен учун янги босқич. Ҳаттоки, мен ҳали мухлислар тўла катта стадионларда ўйнаб кўрмаганман. Сиз миллий терма жамоа либосини кийдингизми, сизда барибир бошқача куч ва иштиёқ пайдо бўлади ва бунинг ўзиёқ сизга куч беради. Ўз имкониятларимдан-да юқорироғини кўрсатишга ҳаракат қиламан. Биз битта шаҳарчани эмас, балки Ўзбекистон шаънини ҳимоя қилиш учун майдонга тушамиз. Бунинг ўзи сизга катта мотивация беради.\n- 10 та ўйинда бор йўғи 6 очко жамғарган «Қўқон-1912»нинг охирги ўриндалиги ажаблантирмоқда. Умуман олганда, клубга нима бўляпти?\n- Мағлубиятларга учрайверсангиз, энди қандай ютамиз экан, деган савол миянгизга ўрнашиб қолади. Биз учун энг катта минус шундаки, биз ҳали ўз майдонимизда ўйнамаяпмиз. Кетма-кет ютқазяпмиз. Масалан, «Насаф» билан Қўқонда ўйнашимиз керак эди, аммо Қаршига бордик. «Андижон» ва «Бухоро»га қарши ҳам Фарғонада тўп сурдик. Мухлислар ҳам бу ўйинларга кам келди. «Андижон» билан ўйинда эса биз худди андижонликларнинг майдонида ўйнаётгандек бўлдик. Чунки ўша куни «Андижон»нинг мухлислари кўпроқ эди ва ўз жамоасини фаол қўллаб-қувватлашди. Ушбу учрашувларни Қўқонда ўтказиб, ҳеч бўлмаганда бир ғалаба ва бир дуранг қайд этганимизда ҳам ҳозир охирги ўринда эмас, балки 10-ўринларда бўлардик. Аммо ҳозирги вазиятдан фожеа ясаш керак эмас. Иккинчи даврада 9 ёки 10 та учрашувни ўз майдонимизда ўтказамиз. Қолаверса, ҳали олдимиздаги клублар биздан анча илгарилаб кетишгани ҳам йўқ. Ўз уйингда деворлар ҳам ёрдам беради деган гап ҳам бор. «Пахтакор» билан «Локомотив» чемпионлик учун курашаётгани боис уларга ҳар бир ўйин финалга тенг ва ютишга мажбур. Қолган клублар эса аввало ўз майдонида мухлисларини хурсанд қилиш ҳаракатида бўлишади. Шу боис иккинчи даврада биз учун бошқача бўлади.\n- «Қўқон-1912» жарликка тушиб қолгани оқибатида бош мураббий ҳам истеъфога чиқарилди. Бунга сизнинг муносабатингиз қандай?\n- Гапнинг очиғи, мураббий алмашганидан хафа бўлдим. Нўъмон ака Қўқон футболини янги босқичга олиб чиқа олганди. Мураббий бошқа клубларда захирада ўтирган айтайлик, Мурод Холмуҳаммедов, Жавоҳир Сидиқов каби футболчиларни чақириб, уларнинг янгича қирраларини очиб бера олди. Масалан, мен ҳам «Локомотив»да захирада ўтиргандим. «Қўқон-1912»га келиб эса яна катта иштиёқ билан ўйнашга киришдим. Керак бўлса, ишқибозларни ҳам стадионларга қайтара олди. Ўтган йили «Пахтакор», «Локомотив», «Бунёдкор» каби жамоаларга қарши учрашувларда ютқазмадик, дуранг ва ғалабалар қозондик. Ўша етакчилар биз билан баҳсларда уч очкони қўлга кирита олишмади. Ўйлашимча, Нўъмон акага яна бироз вақт бериб, иккинчи даврани кутиш керак эди. Агарда ўз уйимизда ўйнаб ютқазганимизда ҳам бошқа гап эди. Ҳеч бўлмаганда мураббийга яна иккита ўйинда имконият бериш керак эди. Чунки Нўъмон ака Ҳасанов ўз имзосига эга бўлган мураббийлардан бири.\n- «Қўқон-1912» қачон ўз майдонида ўйнайди?\n- 15 июнь куни «Динамо»га қарши ўз майдонимизда ўйнаймиз. Биз ҳам, мухлислар ҳам буни орзиқиб кутишмоқда. Тўғриси, жамоамиз учун чемпионат энди бошланаётгандек. Қўқонда ўйнашимизни ойлаб кутдик. Бу ўйин биз учун жуда ҳам муҳим. Ишқибозлар олдида юзимизни ёруғ қилишни хоҳлаймиз. Биз бунгача сафарда чин дилдан ўйнаётганимизни исботлайдиган пайт келди. Чунки сафар учрашувларида бизга мухлисларнинг ҳам далдаси етишмаётганди.\nМана к'анак'а уйинчиларни жалб к'илиш керак термага . Ватан туйг'уси ва хурсандчилиги ичига сиг'маяпти . Гарчи тажрибаси йок булсахам ватан туйг'уси жойида, бази тажрибаси бор ватан туйг'уси йок' уйинчилардан кора . Аслида шунак'а уйинчиларни кашф килиш керак сайохлардан кура навф бериш эхтимоли копрок . Омадингни берсин . Купер яхши ишламокда (шахсий фикр)


Samsung 1-рақамли чип ишлаб чиқарувчига айланиши кутилмоқда\n13:49 / 03.05.2017\nЖанубий Кореянинг Samsung технология гиганти ҳозирда Американинг Intel корпорациясига тегишли дунёдаги энг илғор микропроцессор ишлаб чиқарувчиси ўрнини эгаллашни кўзламоқда. Бу кореяликлар учун жиддий ғалаба бўлар эди, ахир Intel сўнгги 24 йилдан бери бу борада етакчи позицияни эгаллаб келади. IC Insights тадқиқот компанияси мутахассисларининг тахмин қилишича, жорий йилда ўзгариш бўлиши мумкин. Hi-News шу ҳақидаги маълумоти билан бўлишди.\nСўнгги йилларда Intel'нинг ўз процессорларига юқори нарх қўйиши Samsung'га фойда бўлди. Кореялик ишлаб чиқарувчиларнинг маҳсулоти қиймати анча ҳамёнбоп, шунинг учун ҳам уларнинг буюртмалари ҳажми катта суръатларда ўсиб бормоқда.\nТаҳлилчилар прогнозига кўра, жорий йилнинг II чораги якунлари бўйича Intel'нинг даромади 14,4 миллиард долларни ташкил қилади, Samsung эса бозорнинг бу сегментида 14,9 миллиард ишлаб олиши мумкин. Бу ерда гап фақат микропроцессорлар ишлаб чиқариш ҳақида бормоқда. I чоракда чиплар кореяликларга 13,5 миллиард келтирди, бу ўтган йилги кўрсаткичга нисбатан 4,1 фоизга кўп. Intel 2017 йилнинг 3 ойида 14,2 миллиард қўлга киритди ва Samsung'ни бироз орқада қолдирди.\nSamsung'нинг микропроцессорлар ишлаб чиқариш учун масъул бўлими бугунги кунда компания даромадининг асосий манбаи ҳисобланади. Ҳозирда Корея компанияси бозорнинг 11,8 фоизини эгаллаган, Intel эса ўзининг 15,9 фоиз кўрсаткичи билан етакчилик қилмоқда. Бироқ жорий тенденциялар сақланииб қоладиган бўлса, келгусида жанубий кореяликлар америкаликлардан илгарилаб кетишади. Боз устига, Samsung Техасдаги Остин шаҳрида янги фабрика ишга тушиши учун 1 миллиард доллар сарфлади, яқин йиллар ичида эса бутун дунё бўйлаб шундай ишлаб чиқариш корхоналари учун 12,5 миллиард сафарбар этиши кутилмоқда.


Қутуриш- ҳайвонларда ва одамларда учрайдиган бедаво ўта хавфли юқумли касалликдир.\nУшбу касаллик одамларга асосан қутурган итлар ва мушукларнинг, шунингдек ёввойи ҳайвонларнинг (бўри, чиябўри, тулки ва бошқалар) тишлаши (тирнаши, сулаклаши) натижасида ҳайвонларнинг сўлаги орқали одамларга юқади. Касалликни қўзғатувчи вирус қутурган ҳайвонлар сўлагида бўлади.\nРеспубликамизда одам учун касалликнинг етакчи манбаи – итлар ҳисобланади. Касаллик ҳайвонлардан ҳайвонларга ва ҳайвонлардан одамларга юқади. Қутуриш одамдан одамга ва одамлардан ҳайвонларга юқмайди.\nҚутурган итда касаллик аломатлари рўёбга чиқишидан 10 кун олдин, яъни касаллик яширин даврининг охирги 10 кунида ҳамда касаллик бошланганидан токи ўлгунга қадар юқумли ҳисобланади.\nБугунги кунгача қутуриш касаллигининг даволаш усуллари ишлаб чиқилмаган.\nҚутуриш касаллиги жуда оғир кечиб, касаллик 100 фоиз ўлим билан тугайди. Қутуриш касаллигида қийноқли ва дахшатли ўлим қайд этилади. Бу тўғрида машхур рус олими Данило Самойлович қуйидагича фикр билдирган “Инсоният дунёга келибдики, қанчадан-қанча касалликларни бошидан кечирган ва кўрган, аммо қутуриш касаллигига мубтало бўлган бемор аҳволини кўришдан ортиқ қўрқинчли ва даҳшатлироқ ҳолат бўлмаса керак”. Шунингдек рус ёзувчиси Антон Чехов қутуриш касаллигига дучор бўлган набирасини кузатиб, уни жуда қийналиб жон берганини кўргач, “Бир хафтача ўзимга келолмадим, телбанома бўлиб юрдим, шундан кейин, дунёдаги барча итлардан ҳам, итбоқарлардан ҳам кўнглим қолиб кетди” деган сўзларни ўз эсдаликларида ёзиб қолдирган.\nТиб илмининг султони ибн Сино ҳам ўзининг “Тиб қонунлари” асарида сувдан қўрқа бошлаган бирорта ҳам беморни даволаш йўли билан ўлимдан олиб қолиб бўлмаслигини таъкидлаган.\nБу касалликда бошқа юқумли касалликларда кузатилмайдиган сувдан қўрқиш, ҳаводан қўрқиш каби касаллик аломатлари кузатилади ва бемор жуда қийналиб вафот этади. Ўтмишда бу касалликка “сувдан қўрқиш”, яъни гидрофобия деб бежиз ном берилмаган.\nҲақиқатдан ҳам қутуриш билан ҳайвон касалланадими ёки одам касалланадими, якуни аниқ-дахшатли ўлим.\nШу боис ҳам биз касалликни даволашни эмас, балки уни олдини олишни ўйлашимиз керак.\nҚутуриш касаллигининг олдини олиш билан нафақат ветеринария ва тиббиёт соҳалари ходимлари, балки барчамиз, ҳар биримиз шуғулланишимиз лозим.\nҚутуриш касаллигининг олдини олишда, ҳайвонларни, айниқса итларни сақлаш қоидаларига риоя қилиш, одамларда қутуриш касаллигининг олдини олишда муҳим аҳамият касб этади.\nМинг афсус билан таъкидлаш жоизки, аксарият фуқароларимиз ит сақлаш қоидаларига риоя қилишмайди, итларни ўз вақтида ветеринария кўригидан ўтказиб, қутуриш касаллигига қарши эмлатишмайди.\nБаъзи фуқаролар уйларидаги ити касал бўлса ёки уни боқа олмаса, ёки бўлмаса бирор бир кишини тишласа, итларини кўчага хайдашади ёки яшаб турган жойидан узоқроқ жойга итни адаштириб келади. Шундан кейин бу итлар қаровсиз, дайди итларга айланиб қолади.\nБу дайди итлар эса қутуриш касаллигининг асосий манбаи сифатида атрофдагиларга жуда катта хавф туғдиради.\n“Тишланиш” ларни 50 фоиздан ортиғи болаларга ва ўсмирларга тўғри келади. Ота-оналар болаларни итлар билан, айниқса кўчадаги дайди, қаровсиз итлар билан ўйнашларига, уларни уйга олиб келишларига зинҳор йўл қўймасликлари керак, зеро эътиборсизлик ва лоқайдсизлик сўнги пушаймонга айланмасин.\nКўчадаги қаровсиз, дайди итлар одамлар учун қутуриш касаллигининг асосий манбаи эканлигини унутмаслигимиз керак.\nИт вақти-бемаҳал ҳуриб, кишиларни безовта қилади. Бўшалиб кетган итлар эса, кишиларни қопиб олиши, турли жароҳатларга, касалликларга ва ҳатто қутуриш касаллигига чалинишига сабаб бўлиши мумкин. Ит баъзида одамлар учун “ажал” қуролига айланиб қолиши мумкинлигини унутмаслигимиз керак.\nОдамни ит тишлаганида одам нафақат жисмоний, моддий ва маънавий зарарлар қўради, балки энг ёмони бу ҳолат ўлим билан тугайдиган қутуриш касаллигининг юқиш хавфини туғдиради.\nБу бедаво қутуриш касаллигидан сақланиш учун нималар қилиш керак? Жавоб оддий, фақат ҳар бир фуқаро қутуриш касаллигининг олдини олиш бўйича қуйидаги “Олтин қоидалар” га амал қилса бас:\n- ит сақлаш қоидаларига мунтазам амал қилиш;\n- итларни ҳудудий ветеринария бўлимларида ўз вақтида хисобга қўйиб, қутуришга қарши эмлатиш;\n- эгасиз, дайди итларни пайдо бўлишига йўл қўймаслик;\n- ҳар бир инсон умрининг охиригача эсидан чиқармаслиги зарур бўлган асосий қоида бу - имкони борича ит ва бошқа ҳайвонлар тишлашидан сақланиш чораларини кўриш, борди-ю бирор бир ҳайвон тишласа, зудлик билан тиббий ёрдамга мурожаат этиш ва қутуриш касаллигига қарши эмлатиш.\nЮқорида қайд этилган тавсияларга амал қилинган тақдирдагина, биз даҳшатли ўта хавфли юқумли касаллик ҳисобланган қутуришдан ўзимизни асраган бўламиз.


Афғонистондаги олтин конида одамларни тош босиб...\n12.12.2019 13:03 0 1942\nАфғонистондаги олтин конида ўпирилиш натижасида 5 киши ҳалок бўлди, 35 нафар инсоннинг тақдири номаълумлигича қолмоқда, дея хабар берди «Tolo News» телеканали.\nҲодиса Афғонистон шимоли-шарқидаги Бадахшон вилоятида содир бўлди. Маҳаллий амалдорларнинг айтишича, ўпирилиш вақтида конда тахминан 40 киши бўлган.\n— Айни вақтда маҳаллий аҳоли 5 кишининг мурдасини топишган, қолган 35 кишининг тақдири номаълумлигича қолмоқда, — дейди вилоят губернатори вакили Муҳаммад Назари. Унинг таъкидлашича, кон жойлашган ҳудуд «Толибон» гуруҳи назорати остида. Шу боис маҳаллий ҳукумат бедарак кетганларни қутқариш бўйича ҳаракат қилолмаяпти.\nАфғонистон олтин кони Бадахшон


ФАЙЗЛИ КУНЛАРДА ХАЙРЛИ ИШ АМАЛГА ОШИРИЛДИ » Кизилтепа тумани хокимлиги\nКизилтепа / Ахборот хизмати / Янгиликлар / ФАЙЗЛИ КУНЛАРДА ХАЙРЛИ ИШ АМАЛГА ОШИРИЛДИ\nТуман ҳокими Ш. Набиев, туман прокурори Ф. Тожиев, туман ҳокими ўринбосари, Маҳалла ва оилани қўллаб-қувватлаш бўлими бошлиғи З. Рашидова, туман ҳокимининг хотин-қизлар масалалари бўйича маслаҳатчиси М. Холова иштирокида Ванғози ҳудудидаги ажрим ёқасида турган 8 та оила билан суҳбатлашилди.\nСуҳбат жараёнида оилаларнинг муаммолари тингланиб, муҳокама қилинди.\nУчрашув натижасида 4 та оила яраштирилди, 4 та оилага ярашиш учун муҳлат берилди.\nЯнгиликлар мар 07, 2021\nМажлислар мар 03, 2020


БМТ коронавирусга қарши глобал фонд яратади | Qalampir.uz\nБМТ коронавирусга қарши глобал фонд яратади\nОлам\t23 Март 15:05 1468\nБирлашган Миллатлар Ташкилоти бутун дунё бўйлаб коронавирус билан касалланган беморларни даволашни қўллаб-қувватлаш учун жамғарма ташкил қилади. Бу ҳақда бугун, 23 март куни Норвегия Ташқи ишлар вазири Ине Эриксен маълум қилди.\n“БМТ шафелигида донорлик фонди ташкил қилинади. Бу фонд коронавирусга қарши курашишда қилинаётган саъй-ҳаракатларни янада самаралироқ бўлишига ёрдам беради” дейди Ине Эриксен.\nТаъкидланишича, жамғарманинг мақсади соғлиқни сақлаш тизими заиф ҳамда ривожланаётган мамлакатларга инқирозни ҳал этишда ёрдам бериш, шунингдек, ушбу касаллик келтириб чиқарадиган оқибатларни бартараф этишдир. Жамғарма 2014 йилда Эбола билан курашиш учун ташкил этилган ва фаолияти жуда муваффақиятли бўлган бошқа фонд мисолида яратилмоқда.\nМаълумот учун, Жаҳон соғлиқни сақлаш ташкилоти жорий йилнинг 11 март куни коронавирус касаллигини пандемия деб эълон қилди. Ҳозиргача ушбу вирус дунёнинг 192 мамлакатида аниқланган. Касаллик дунё бўйича 340 066 нафар одамда қайд қилинган. Уларнинг 14 704 нафари вафот этган, 99 016 нафари эса ушбу касалликдан фориғ бўлган. Ҳозирда касаллик юқтирган 226 346 нафар одам карантинда ёки шифохонада даволанмоқда. Уларнинг 215 787 нафари ёки 95 фоизи аҳволи қониқарли, 10 559 нафари эса оғир аҳволда.\nБМТ Коронавирус Жамғарма\n30 Март 23:35 85046\n28 Март 15:16 75452\n28 Март 10:15 55993\n29 Март 20:52 44001\n28 Март 17:32 43700


Берлинда «норманд формати»даги учрашув бўлиб ўтади\nБерлинда чоршанба куни кечқурун “норманд тўртлиги” деб аталмиш блокнинг – Германия, Франция, Украина ва Россия раҳбарларининг учрашуви бўлиб ўтади.\nГермания канцлери Ангела Меркелнинг вакили Штеффан Зайберт хабар қилишича, Берлинга барча тўрттала мамлакат раҳбарлари – шу жумладан Россия президенти Владимир Путин келади.\nБу Путиннинг 2014 йилдаги Украина шарқида бошланган можародан кейинги биринчи ташрифидир. Франция президенти гапларига қараганда, чоршанба куни Берлин учрашувида Украина шарқидаги инқирозни тўхтатиш борасидаги қадамлар муҳокама қилинади.\nМузокаралар Россияга нисбатан муносабатларга, шунингдек Москванинг Донбассдаги воқеаларидаги ўрни туфайли қўйилган санкциялар масалаларига бағишланган Брюсселдаги ЕИ саммити арафасида ўтказилади. Амалдаги санкцияларнинг амал қилиш муддати шу йилнинг охирида ниҳоясига етади.\nБрюсселдаги икки кунлик саммитда, кутилаётганидек, Россиянинг Суриядаги ўрни ҳам муҳокама қилинади. Ўтган ҳафатада Россиянинг Суриядаги ҳаракатлари Франция томонидан кескин танқид остига олинди ва Путиннинг Парижга уюштирадиган ташрифини бекор қилишга мажбур этди.


«Фарғонаазот» АЖ устав капиталидаги 99,02 фоиз акция пакетининг хусусийлаштириш жараёни бошланганлиги тўғрисида ЭЪЛОН\nЎзбекистон Республикаси Президентининг 2021 йил 13 февралдаги "Кимё саноати корхоналарини янада ислоҳ қилиш ва молиявий соғломлаштириш, юқори қўшилган қийматли кимёвий маҳсулотлар ишлаб чиқаришни ривожлантириш чора-тадбирлари тўғрисида"ги ПФ-4992-сон Фармонига мувофиқ, Ўзбекистон Республикаси Давлат активларини бошқариш агентлиги (кейинги ўринларда – “Давактив агентлиги” ёки “Сотувчи”) "Фарғонаазот" АЖ (кейинги ўринларда – “Компания” ёки “Фарғонаазот”) устав капиталидаги 99,02 фоиз акция пакетларини музокаралар учун оммавий таклиф сотув жараёни орқали сотиш режасини эълон қилади (кейинги ўринларда - Битим).\nDeloitte компанияси ушбу Битим бўйича Давактив агентлигининг етакчи маслаҳатчиси ҳисобланади. Шунингдек, Халқаро Молия Корпорацияси (кейинги ўринларда “ХМК”) томонидан лойиҳага ёрдам бериши кутилмоқда.\n“Фарғонаазот” акциядорлик жамияти 1962 йилда ташкил этилган бўлиб, бугунги кунда Ўзбекистонда минерал азотли ўғитлар, дефолиантлар ва целлюлоза ацетатлар ишлаб чиқарувчи йирик корхоналардан бири ҳисобланади. Корхона 3 та асосий комплексга бўлинган:\nКомпаниянинг молиявий натижалари юқори ижобий динамикани кўрсатмоқда. 2020 йил якуни бўйича Компаниянинг соф фойдаси 292,6 миллиард сўм (2019-йилда 220 миллиард сўм)ни ташкил этган, 2021-йил якунига мувофиқ мазкур кўрсаткичнинг ўсиши кутилмоқда. Бу янгиланган кўрсаткичларда акс эттирилади ва электрон маълумотлар хонасига (VDR) юкланади ва маълумотни ошкор қилмаслик тўғрисидаги битимлар (NDA) тузган потенциал инвесторлар учун кейин тақдим этилади.\nСотиш жараёни барча манфаатдор томонлар (кейинги ўринларда – Иштирокчилар) учун очиқ бўлган рақобат муҳити асосида ташкил этилган. Хозирда, манфаатдор иштирокчилардан қуйидаги маълумотлар билан ўз қизиқиши билдириши тўғрисидаги аризасини (Express of interest) тақдим этишлари сўралади:\nИштирокчи тўғрисида қисқача маълумот\nОхирги 3 йил учун аудит қилинган консолидацияланган молиявий ҳисобот;\nБарча акциядорлар (ва уларнинг эгалик манфаатлари) ва якуний бенефициарлар тўғрисида маълумотлар;\nҚизиқиш билдириш тўғрисидаги ариза (Express of interest) иштирокчининг хоҳишига кўра рус ёки ўзбек тилларида тайёрланиши мумкин, мажбурий инглиз тилига таржимаси билан. Барча иштирокчилар потенциал иштирокчилар реестрига киритилади ва кейинги босқичлар ҳақида хабардор қилинади.\nҚизиқиш билдириши тўғрисидаги аризанинг тақдим этилишиниинг охирги муддати – 2022-йил 18-февраль Тошкент вақти билан соат 18:00 дан кечиктирмай қуйидаги Deloitte электрон почта манзилларига юборилиши лозим:\nanagurnyi@deloitte.ru, azhetenova@deloitte.kz, rmukhametshin@deloitte.uz.\nАриза топшириш жараёни барча Иштирокчилар учун очиқ.\nУшбу эълон ёки унинг мазмунининг бирон-бир қисми мазкур эълон чоп этилишидан келиб чиқиб тахмин қилиниши мумкин бўлган Давактив агентлиги, Компания, Deloitte ва Компанияни сотиш билан боғлиқ бирор-бир шаклдаги мажбурияти сифатида талқин қилинмаслиги керак. Давактив агентлиги ва Deloitte ўз хоҳишига кўра ҳар қандай вақтда ва ҳар қандай ҳолатда, биргаликдаги ёки шахсий жавобгарликни ўз зиммаларига олмасдан:\n(ii) турли хил манфаатдор шахслар учун турли хил тартиб-қоидалар бўйича иш тутиш ва/ёки Агентлик, Компания ва Deloitte томонидан кўзда тутилган режа-жадвал ва тартиб доирасида исталган бошқа потенциал харидорни (харидорларни) олдиндан огоҳлантирмасдан чиқариб ташлаган ҳолда бир ёки бир нечта потенциал харидорлар билан музокаралар олиб бориш;\n(iv) исталган вақтда ва сабабларни тушунтирмасдан Битимга тааллуқли бўлган ҳар қандай потенциал харидор (харидорлар) билан ҳар қандай муҳокама ва музокараларни тугатиш ҳуқуқларини ўзида сақлаб қолади.


10 минг сўмлик купюра муомалага чиқарилиши ҳақида миш-мишлар Марказий банк томонидан рад этилди\nCўнгги кунларда ижтимоий тармоқлар фойдаланувчилари тарқалган сурат асосида Ўзбекистонда 10 минг сўмлик купюра муомалага чиқарилиши ҳақида муҳокама қила бошлашди.\nФейсбук, твиттер ва телеграмда тарқалган қизғиш суратда кўриш мумкинки, купюрадан ўрин олган герб остидаги юлдуз 8 эмас, 7 қиррали. Шрифт ҳам одатдагидек эмас ва унда лотин тилида "AMIR TEMURNING 680 YILLIGI" ёзуви бор.\nСайт таҳрияти Ўзбекистон Марказий банки матбуот хизмати билан боғланганида тармоқлар ва мессенжерларда тарқалган сурат сохталиги ва яқин вақт ичида янги купюра муомалага киритилиши эҳтимоли йўқлиги маълум қилинди.\nМаълумот учун, ҳозирги вақтда ўзбек сўмининг энг катта қийматли купюраси 5 000 сўм ҳисобланади. Мазкур купюра 2013 йил 1 июлдан муомалага киритилган.\nБундан ташқари, 1994 йилдан бери 1, 3, 5, 10, 25, 50, 100, 200, 500 ва 1000 сўмлик купюралар ҳам муомалага чиқарилганди.


Кечки Анҳор: 27 февраль янгиликлари - Anhor\nAnhor Все посты Кечки Анҳор: 27 февраль янгиликлари\nКечки Анҳор: 27 февраль янгиликлари\nТошкентнинг Фарғона йўли кўчаси бўйлаб тезкор автобуслар қатновини йўлга қўйишлари мумкин. Автобуслар учун ажратилган линия Тошкент ҳалқа автойўлидан бошланиб Кичик ҳалқа автойўлигача чўзилиши кутилади. Участканинг узунлиги 6,6 км ни ташкил қилади.\nТошкент шаҳрида ва Фарғона вилоятида батареяларни тўплаш учун контейнерлар пайдо бўлди. “Бундан олдин республика аҳолисида ишга яроқсиз ҳолатга келган батареялардан халос бўлиш вариантлари кам эди. Бироқ охирги пайтда маиший чиқиндилар борасида катта ўзгаришлар бошланди, профилли корхоналар эса Давлат экология қўмитасининг ихтиёрига ўтди. Ҳозир соҳада тўпланиб қолган муаммоларни, шу жумладан батареяларни утилизация қилиш масаласини босқичма-босқич ҳал этиш ишлари амалга оширилмоқда”, – дея қайд этилади Давлат экология қўмитасининг хабарида.\nТўйларни ўтказиш тартибини бузганлик учун жаримага тортиш таклиф қилинмоқда. Хусусан, Маъмурий жавобгарлик тўғрисидаги кодексга шундай моддани киритиш таклиф этилди. Уни бузиш 10 базавий ҳисоб миқдори – 2,23 млн сўм билан жазоланади.\nЖанубий Кореядан келганлар Тошкент аэропортида карантинга жойлаштирилди. «Бугун Сеулдан Тошкентга учиб келган “Ўзбекистон ҳаво йўллари” авиакомпаниясининг HY514 рейси йўловчилари аэропортнинг меҳмонхона терминалида карантинга жойлаштирилди», – дейилади Uzbekistan Airways матбуот хизматининг хабарида.\nЎзбекистон ва Буюк Британия ҳамкорлик истиқболларини муҳокама қилди


16 май 2022, Тошкент вақти: 17:01\nЎзбекистонда сўнгги 1 ой ичида, аҳоли кундалик равишда кенг истеъмол қиладиган озиқ-овқат маҳсулотлари, айниқса ўсимлик ёғи, картошка, шакар, гўшт нархи муттасил кўтарилиб бораётгани кузатилмоқда.\nҲар йили баҳор мавсуми ва Рамазон ойида озиқ овқат нархининг ошиши кузатилади. Аммо бу йил пандемия боис, дунёда ортаётган нарх-наво ҳамда мамлакатлараро савдо алоқаларининг чеклангани бозор нархига кескин таъсир қилган.\nСенат раиси бош прокурордан кундан кунга ошиб бораётган ёғ ва озиқ-овқат маҳсулотлари нархини назоратга олишни сўради. Аммо иқтисодчиларга кўра, ҳукумат кўраётган маъмурий чоралар бозордаги нарх ўсишини тўхтатмайди, аксинча тезлаштиради.\nОзодликнинг Тошкент бозорларидаги нархларни ўрганган мобил мухбирига кўра, шу кунда нархи драматик тарзда ошиб бораётган озиқ-овқат маҳсулотлари - кунгабоқар ки пахта ёғи, картошка, шакар ва гўшт бўлиб қолмоқда.\nБошқа озиқ-овқат ва ноозиқ-овқат маҳсулотлари нархида ҳам 5 фоиздан - 15 фоизга қадар ўсиш бор.\n27 апрель куни Тошкент бозорларида хусусан, гўштнинг ўртача нархи: суякли мол гўшти 68-70 минг, лахм мол гўшти 75 минг, қўй гўшти 70 минг - 75 минг бўлди.\n“Гўшт нархи стабил ўсяпти. Ўтган йили шу пайтда 50 минг - 55 минг бўлган суякли мол гўшти ҳозир 68-70 минг бўлди. Ёмон тарафи гўшт нархи ошгандан кейин тушмайди. Уни сунъий равишда арзонлатиб ҳам бўлмайди. Эсингизда бўлса, уринишди бунга. Лекин иш бермади”, дейди мобил мухбир.\nШу кунларда бозорда картошка нархи ҳам қиммат - ўртача йирикликдаги эски картошка (ўтган йилги ҳосил) 10 минг сўм.\n“Ўтган йили шу пайтларда 1 ярим минг сўмга ҳам олса бўларди. Аҳоли энг кўп харид қилаётган маҳсулот, ёғ ва ундан кейин, картошка. Ҳозир янги картошка чиқишни бошлади, бу ёғига маҳсулот кўпайиб, нарх ҳам тушиши керак аслида. Лекин бу йил нарх жуда тушиб кетмаса керак, чунки ўтган йили ҳосил бўлмаган. Бу йил ҳам баҳор совуқ келди. Ҳозир бозорда Покистон, Россия, ҳатто Эрондан келган картошка ҳам бор”, дейди Тошкент бозорларини кезган мобил мухбир.\nХаридорларни қийнаётган яна бир қиммат маҳсулот шакар бўлиб қолмоқда.\n“Шакарнинг ўртача нархи 8200 - 8300 минг сўм. 1 ярим ойча олдин 7500 - 8000 сўм эди. Аслида мураббо мавсуми келяпти, шакар нархи ошади. Бу йил қулупнайлар ҳам ўтган йилгига қараганда анча қиммат нарх билан бошлади - янги чиққанда 200 минг сўм, саралари 300 минг сўм бўлди, ҳатто. Ҳозир анча тушиб қолди, 60 минг, сараси 100 минг сўм. Тунов куни Чирчиқдан келяпман, йўл четида туриб сотаётганлар килосига 60 минг сўм, дейди. Раҳмат бозордан оларман, дедим”, дейди мобил мухбир.\nАпрель ойи ичида кунгабоқар ва пахта ёғи - нархи ҳам 30 - 38 фоизгача ошиб кетган энг қиммат ва энг кўп истеъмол қилинадиган маҳсулот бўлиб қолмоқда.\n“Кунгабоқар ёғи 1 ой олдин 1 литри 20 минг сўм эди. Рамазон ойининг бошида, бирдан 24 минг сўм ҳам бўлди. Ҳозир 22 минг сўм. Ёғни нархини ҳукумат назорат қилишга уриняпти, прокуратура ҳам аралашган. Шунга стабил 22 минг сўм бўлиб турибди”, дейди бозорлардаги нархни ўрганган мобил мухбир.\nМутахассислар айрим озиқ-овқат маҳсулотлари нархи 34 фоизгача кўтарилганини айтмоқда. Айни пайтда, ноозиқ-овқат маҳсулотлари нархи ҳам 5 - 10 фоиз атрофида ошгани кузатилмоқда.\nПандемия, Рамазон, баҳорги “илик узилди”\nБозордаги сотувчилару ўзбекистонлик иқтисодчилар ҳар йили баҳор ойларида маҳсулотлар қимматлаши кузатиладиган бозорлардаги нархга бу йил комплекс омиллар таъсир кўрсатаётганини айтмоқдалар.\n“Эски жўва“ бозорида қуруқ мева сотадиган сотувчи бу сабабларни соддагина қилиб шундай ифодалади:\n“Пандемия - ўтган йилидан бери бир текисдан нархларни оширяпти. Кейин Рамазон ойи бошланди, бундан ташқари ҳар йили баҳорги “илик узилди” пайтида нархлар ошади ўзи. Дунёда ҳам пандемияни деб нарх ошган, дейишяптику. Бу йил бозорда аҳвол оғир. Қуруқ мевалар ҳам 100 сўм - 200 сўм ошди. Куздан бошлаб, қуруқ меваларам ошиб кетади, кўрасиз. Чунки, бу йил меваларни совуқ урди, ҳали мева-чеваям мўл кўл бўлмайди бу йил”.\nТошкентлик иқтисодчи Тошбек, Ўзбекистон бозорларидаги нархлар мавжуд вазият ва оғир иқтисодий аҳвол билан боғлиқ қатор омилларга боғлиқлигини айтади:\n“Биринчи навбатда мавсум, ўтган йилги заҳиралар тугаб, янгиси чиқиб улгурмаган пайт. Иккинчидан, пандемия боис, таъминот занжирида бўлган узилиш ёки чекловлар сабаб танқисликлар юз берди ўтган йили, айримлари ҳануз давом этяпти. Бундан ташқари, инфляциянинг кескин ўсиши ёки божхона чекловлари, импорт чекловлари. Яъни, ҳозир бозор ҳар томондан босим остида қолган ва бу табиийки, нархда акс этяпти. Яъни, ёғ ёки гўшт нархи пандемия сабаб ёки фақат импорт қисқаргани сабаб ошди, деб айтолмаймиз”.\nИқтисодчи, бундан ташқари, мамлакатда йиллардан буён бозорнинг эркинлашишига йўл қўймаётган монополия ва ҳукуматнинг монопол гуруҳларни қувватлаб келиши муаммосини яна қайд этди:\n“Масалан, гўштни олсак. Қозоғистондан қорамол импорти қисқарди, бу нарх ошишига сабаб бўлган битта омил. Бу йил ем-ҳашак қимматлади, шунинг учун воҳада ҳам чорва масаласи оғирлашди, бу ҳам. Айни пайтда, чорвага ем таъминоти - масалан, узоқ йиллар давомида алоҳида ширкатларга рухсат ва имтиёзлар берилди. Исталган ҳажмда фақат алоҳида ширкатлар олиб келарди. Бунақа ширкатларнинг рўйхати бор эди. Ҳозир вазият сал ўзгарган бўлса ҳам, лекин бозорда 100 фоиз рақобат муҳити, ширкатлар орасида эркин рақобат муҳитини ҳали бери кўрмайдиганга ўхшаб турибмиз”.\n529 турдаги маҳсулот импортига тақиқни бекор қилиш сўралмоқда\nАммо қўмита тилга олган омилларни қайд этаётган мамлакатдаги қатор иқтисодчилар, аслида айнан бирламчи истеъмол товарлари импортига чекловни бекор қилиш ва бу соҳани эгаллаб олган монопол ширкатларга зудликда барҳам бериш зарурлиги, акс ҳолда аҳвол ўта оғирлашишини айтмоқдалар.\nЖумладан, Kun.uz нашрига интервью берган қтисодчи Отабек Бакиров, 500 дан ортиқ импорт товар ва хизматларни давлат харидлари сифатида сотиб олишга қўйилган тақиқ ҳам бугунгги кунга келиб бозорда нархлар ошишига таъсир қилганини таъкидлайди.\nЖорий йил, 29 январь куни қабул қилинган Вазирлар Маҳкамаси 41-сонли қарори билан 529 турдаги импорт товар ва хизматларини давлат харидлари сифатида сотиб олишга чеклов ўрнатилди.\nБу маҳсулотлар рўйхатида, шу кунда бозорда нархи жуда юқори бўлиб турган кунгабоқар, пахта, зайтун ва арахис ёғлари киритилган.\n“Бизда ўзимизнинг маҳаллий ишлаб чиқарувчилар кўпи билан 300 минг тонна ўсимлик ёғи ишлаб чиқаради, аҳолининг талаби эса 400 минг тонна. Бундан ташқари, таркибига ўсимлик ёғи солинадиган озиқ-овқат маҳсулотларини ишлаб чиқарувчилар, ошхона ва ресторанларнинг ҳам талаби бор — тахминан 250 минг тонна. Маҳаллий ишлаб чиқарувчилар жами 650-700 минг тонналик талабнинг, энг кўпи билан, хомашё етарли бўлса, 300 минг тоннасини қоплай олади, холос. Шундай шароитда чеклов киритишнинг ўзи нотўғри эди”, деди маҳаллий нашр билан суҳбатда Бакиров.\nЎсимлик ёғи масаласидаги кризисни шарҳлаган иқтисодчи, импорт чекловини бекор қилиш билан бирга, мамлакат бозорларидаги нархларни маъмурий йўл билане тартибга солиш уриниши ҳам тескари натижа беришидан огоҳлантиради:\n“Энг асосийси, ўсимлик ёғи нархларини маъмурий йўл билан чеклашдан тийилиш керак. Ишлаб чиқарувчиларга ҳам, воситачи, улгуржи сотувчиларга ҳам, импортчиларга ҳам, чакана сотувчиларга ҳам нархни чеклаш борасида вазифалар қўйилиши, босим уюштирилиши фақат тескари самара беради, нарх ўсишини янада тезлаштиради”.\nНарх-навони Прокуратура, Марказий Банк ва Сенат назорат қилмоқчи\n23 апрель куни Сенатнинг 14-ялпи мажлисида, раис Танзила Норбоева аҳолида озиқ-овқат маҳсулотлари, айниқса ёғ нархининг ошишига норозилик кучайиб бораётганини тилга олди.\nШу йиғилишда чиқиш қилган Марказий банк раиси Мамаризо Нурмуродов ва бош прокурор Ниғматилла Йўлдошевлар, озиқ-овқат нархларини ушлаб туриш учун давлат сиёсати даражасида ягона чора дастурлар пакети ҳозирланаётганини билдирди.\n24 апрель куни Сенат ўсимлик ёғини ҚҚС-қўшилган қиймат солиғидан 8 ойга озод қилиш ҳақидаги қонунни маъқуллади. Расмий маълумотга кўра, ўтган бир йил давомида Ўзбекистонда кунгабоқор ёғи нархи ўртача 38 фоизга қимматлаган.\nЖумладан, Ўзбекистон истеъмолчилар ҳуқуқларини ҳимоя қилиш жамиятлари федерацияси фикрича, жаҳон бўйлаб озиқ-овқат нархлари, шу жумладан ёғ нархи кўтарилгани маҳаллий савдо ташкилотлари учун нархлар паст даврда олиб келинган маҳсулотни ҳам қиммат сотишга баҳона бўлмоқда. Федерация вакили, маҳаллий ишлаб чиқарувчилар бир кеча-кундуздаёқ нархларни кескин кўтариб олаётганини айтаркан, "уларнинг нархни ошириб олишига асос йўқ", деди.\nАйни пайтда, Монополияга қарши курашиш қўмитаси баёнотича, "ички бозорларда нархлар кескин ўсишига биринчи навбатда ташқи жаҳон бозорларида нархлар ошиши ва ўтган ҳосил йилида етиштириш ҳажмлари нисбатан камроқ бўлиши" сабаб бўлмоқда.\nҲозир дунё бўйлаб коронавирус пандемияси билан курашаётган кўплаб иқтисодий заиф давлатларда - иқтисодий таназзул, ошиб бораётган талаб ва нобарқарор таъминот занжири туфайли - озиқ-овқат маҳсулотлари нархи кескин кўтарилди.\nБаъзи мамлакатларда эса пандемия туфайли мушкул аҳволга тушиб қолган харидорлар учун инфляция “дард устига чипқон” бўлмоқда.\nЖумладан, Ўзбекистонда ҳам бу йилги нарх ўсиши аҳоли реал даромадларининг кескин тушиб кетиши манзарасида рўй бермоқда.


Абу Саид Худрий розияллоҳу анҳудан ривоят қилинади: «Расулуллоҳ соллаллоҳу алайҳи васаллам мешларнинг оғзини бузиб, улардан сув ичишдан қайтардилар» (Бухорий ривояти).\nРасулуллоҳ соллаллоҳу алайҳи васаллам олтин ва кумуш идишларда, учган ва дарз кетган идишларда сув ичишдан қайтардилар («Минг бир ҳадис»).\nАбдуллоҳ ибн Абу Авфо розияллоҳу анҳудан ривоят қилинади: «Расулуллоҳ соллаллоҳу алайҳи васаллам кўк кўзадан фойдаланишдан қайтардилар. Шунда мен: «Оқ чинни кўзада ичсак бўладими?» деб сўрадим. У зот: «Йўқ!» дедилар». (Кўза хоҳ оқ, хоҳ кўк бўлсин, ундаги мева суви ачиб, маст қиладиган бўлиб қолса, ичиш мумкин эмас) (Бухорий ривояти).\nАли ибн Абу Толиб каррамаллоҳу важҳаҳудан ривоят қилинади: «Расулуллоҳ соллаллоҳу алайҳи васаллам қовоқдан ясалган ва мумланган идишлардан фойдаланишдан қайтардилар» (Бухорий ривояти).\nИброҳимнинг ривоятида мўминлар онаси Оиша розияллоҳу анҳо шундай деганлар: «Расулуллоҳ бизни, яъни барча хонадон аъзоларини қовоқ ва мумланган идишларда шароб тайёрлашдан қайтарганлар» (Бухорий ривояти).\nЖобир розияллоҳу анҳудан ривоят қилинади: «Расулуллоҳ соллаллоҳу алайҳи васаллам майиздан ҳамда қуритилган, хом ва янги узилган хурмолардан (шароб тайёрлашдан) қайтардилар» (Бухорий ривояти).\nРасулуллоҳ соллаллоҳу алайҳи васаллам айтдилар: «Кўпи маст қиладиган ичимликнинг озидан ҳам сизларни қайтараман» (Насоий ривояти).\nРасулуллоҳ соллаллоҳу алайҳи васаллам ҳар қандай маст қилувчи ва бўшаштирувчи (гиёҳванд) нарсаларни истеъмол қилишни ман этганлар (Абу Довуд ва Аҳмад ривояти).\nАбдуллоҳ ибн Абу Қатода оталаридан нақл қиладилар: «Расулуллоҳ соллаллоҳу алайҳи васаллам қуритилган хурмо билан эндигина ранг кирган хурмони ҳамда қуритилган хурмо билан майизни бир-бирига қўшишдан қайтарганлар» (Буларнинг ҳар биридан алоҳида шарбат тайёрланади) (Бухорий ривояти).\nЖобир розияллоҳу анҳудан ривоят қилинади: «Набий соллаллоҳу алайҳи васаллам: «Ким Аллоҳга ва охират кунига имон келтирган бўлса ҳаммомга иштонсиз кирмасин. Ким Аллоҳга ва охират кунига имон келтирган бўлса, жуфти ҳалолини ҳаммомга киритмасин. Ким Аллоҳга ва охират кунига иймон келтирган бўлса, хамр (ароқ) айлантириб турилган дастурхон атрофида ўтирмасин», дедилар» (Термизий ва Ҳоким ривояти).\nАбдуллоҳ ибн Аббос розияллоҳу анҳумодан ривоят қилинади: «Расулуллоҳ соллаллоҳу алайҳи васаллам сут ичгач (сув билан) оғизларини чайқаб ташладилар ва «сутда ёғ бор», дедилар (яъни таҳоратли киши таркибида ёғ бўлган бирор ичимлик ёки таом истеъмол қилгач, оғзини сув билан чайқаб ташлаб, сўнгра намоз ўқиши керак) (Бухорий ривояти).\nЗуҳрий бундай дейди: «Инсон пешобини ичиш қатъиян ман этилади, чунки у нопокдир. Аллоҳ таоло: «Сизлар учун покиза неъматлар ҳалол қилинди», деган» (Бухорий ривояти).\nMore in this category: « Бу ишлардан қайтарганлар (4-қисм) Бу ишлардан қайтарганлар (6-қисм) »


Аллергия билан ҳазиллашманг | Megadunyo.Uz\nАвтор: megadunyo 0 Комментариев Аллергия, аллергология, хазонрезги даври, Шифокор\nАйримлар куз мавсуми келиши билан хавотирга тушади. Чунки хазонрезги даврида аллергик касалликлар яна «жонланади». Аллергия нега айнан кузда қайталанади, ундан қутулишнинг имкони борми?\n— Аллергик хасталиклар алоҳида гуруҳга кирувчи касалликлар ҳисобланиб, улар асосида ташқи аллергенларга нисбатан иммун реакцияларни келтириб чиқарадиган тўқима бузилишлари ётади, — дейди Республика аллергология маркази раҳбари, тиббиёт фанлари доктори, профессор Озодбек НАЗАРОВ. — Бу касаллик билан оғриган беморларда бурун оқиши, кўз ёшланиши, қичишиши, қуруқ йўтал, бурундан сув келиши, тери тошмалари кузатилади.\nАллергияни қўзғатувчи дастлабки сабабларидан бири бу ўсимлик гулчангидир. Гулчанглар туфайли ривожланадиган аллергик касалликларнинг барчаси поллинозлар гуруҳига киради. Поллиноз — бурун қичишиши, йўтал, кўз ёшланиши, қизариб, шиш ҳосил бўлиши кўринишида кечади. Бурун ва кўз шиллиқ қаватларининг яллиғланиши билан кечадиган шакли (риноконьюнктивал синдром) энг кўп учрайдиган туридир. Аллергик касалликларнинг 80 фоизи ўсимлик гулчанглари сабабли келиб чиқади. Мамлакатимиз иқлим шароитини ҳисобга олсак, аллергия қўзғаш даври анча чўзилади. Буни уч даврга бўлиш мумкин: биринчи давр — март ойи бошидан май ўрталарига тўғри келади. Бу даврда дарахт ва ўсимликлар гуллайди; иккинчи давр — дала ўтларининг гуллаши, яъни май ойидан августга қадар чўзилади; учинчи давр — август охиридан то ноябргача чўзилади. Бунда бошоқли ўсимликлар, шувоқ гуллайди.\nБемор кўз қичишиши ва қовоқлари қизаришидан азият чекади, ёруғликка қарай олмайди, кўзидан ёш оқади. Оғир ҳолларда блефароспазм ҳолати кузатилиши мумкин. Чангли аллергик коньюнктивит поллиноз билан касалланган беморларнинг 95 фоизида қайд этилади. Шу билан бирга, ҳалқум, бурун шиллиқ қавати, қулоқ ичларида қичишиш пайдо бўлади. Бурундан тинмай сув оқиши, давомли аксириш, бурундан нафас олишнинг қийинлашуви ва ҳатто нафас ололмай қолиш ҳолатлари кузатилади. Поллинозда тананинг очиқ қисмларида қаварчиқлар, шиш, контакт дерматит типидаги тери зарарланишлари пайдо бўлади.\nАёллар ҳомиладорликда тез-тез шифокор кўригидан ўтиб туриши лозим. Ҳомиладорлик вақтида аллергия қўзғатувчи таомларни (аччиқ овқатлар, цитрус мевалар, газланган сув кабилар) истеъмол қилмаслик керак. Овқат маҳсулотларидан энг кўп аллергия қўзғатадиганлари — дуккакли (мош, нўхат, ловия) ва сут маҳсулотлари ҳамда гилос, олча, таркибида ацетилсалицил кислотаси бўлган (қулупнай, малина, смородина) маҳсулотлардир.\nКасаллик ирсиятга ҳам боғлиқ. Агар ота-онанинг бирортасида ушбу касаллик кузатилса, болада ҳам унга мойиллик бўлади. Бир қатор тадқиқотларда аллергик касалликлар ер юзи аҳолисининг 30 фоизида кузатилиши аниқланган. Аллергик касалликлар ўсма хасталигига қараганда 30 марта, бод (ревматизм)га нисбатан 2000 марта кўп тарқалган.\nКасаллик аломатлари сезилганда айримлар шифокорга мурожаат қилмасдан ўзи билганича даволашга ҳаракат қилади. Бу эса касалликнинг янада зўрайишига сабаб бўлади. Даволаш даврида беморни барча аллергик қўзғатувчилардан ҳимоя қилиш керак. Текширувлар натижасида қайси моддага аллергия борлигини аниқлаб, шунга кўра даволаш тавсия этилади. Сунъий матодан тикилган кийим кийиш, ўткир ҳидли атир-упалардан фойдаланиш мумкин эмас. Шунингдек, парҳез тутиш ҳам талаб этилади.\nАгар ушбу касалликка эътиборсизлик билан қаралса, чуқурлашиб кетиши мумкин. Оддий мисол, бурундан бошланган ренитни даволамаслик оқибатида ларингит, бронхитга ва кейин бронхиал астмага айланиши мумкин. Ёки тери аллергияси — дерматитни олайлик. Эътиборсизликдан эритродермия касаллиги пайдо бўлади. Шунинг учун аллергияга хос бўлган белгиларни сезганда, дарҳол мутахассисга мурожаат қилган маъқул. Шифокор кўрсатмаларига риоя қилиш, буюрилган муолажаларни ўз вақтида қабул қилиш касалликни енгишга, ундан батамом қутулишга ёрдам беради.


АНЪАНАВИЙ БАНКНИ ИСЛОМ БАНКИГА ЎЗГАРТИРИШ ЖАРАЁНИ (1-қисм) / Ислом молияси\nHome Маълумот ва таҳлилТаҳлил\tАНЪАНАВИЙ БАНКНИ ИСЛОМ БАНКИГА ЎЗГАРТИРИШ ЖАРАЁНИ (1-қисм)\nby Muhiddin 16.06.2021\n16.06.2021 541 views\nАнъанавий банкларга ўз банкчилик фаолиятларини Ислом банкчилиги тамойилларига мувофиқ ўзгартириш/ трансформация қилишга рухсат берилади. Бу борада AAOIFIнинг “Анъанавий банкни Ислом банкига ўзгартириш (конверсия/трансформация қилиш)” деб аталадиган 6-сонли Шариат Стандарти мавжуд. Ушбу стандарт бундай трансформация жараёнининг қонун-қоидалари ва тамойилларини акс эттиради.\nАнъанавий банкни Ислом банкига ўзгартиришнинг икки усули мавжуд:\nМавжуд ҳиссадорлар томонидан ўзгартириш орқали. Бунда банкнинг эгалари банк фаолиятини Ислом банкчилиги шаклига ўтказишга қарор қабул қиладилар;\nБошқа ташкилот ёки бошқа шахс томонидан анъанавий банкни сотиб олиб, уни ислом банкчилиги тамойилларига мувофиқлаштириш орқали.\nБанкчилик шаклини ўзгартиришда асосий хавф шундаки, бу жараён банк фалиятига жиддий таъсир солиши ва ҳатто банк фаолияти давом этиш ёки этмаслиги масаласи кун тартибига чиқиши мумкин (масалан, бундай ўзгаришдан норози бўлган кўп сонли омонатчилар/мижозлар ўз пулларини банкдан чиқариб/қайтариб олсалар, банк жиддий молиявий вазиятга тушиб қолиши мумкин). Ўзгартириш жараёнида банк учун баъзи бир йўқотишлар ва даромадларнинг камайиши муқаррар бўлса-да, трансформация жараёни банкнинг кундалик фаолиятига жиддий таъсир қилмаслигини таъминлашга ҳаракат қилиш лозим бўлади (яъни банк фаолияти тўхтаб қолмаслиги керак).\nЎзгартириш жараёни учун зарурий чоралар\nИслом банкчилиги тизимига ўтаётган анъанавий банк барча талаб этиладиган жараёнларни ташкил этиши, шариат жиҳатидан мумкин бўлмаган анъанавий молиявий амалиёт ва маҳсулотларга муқобил бўлган маҳсулотларни татбиқ этиши, керакли воситаларни ишлаб чиқиши, ва ўзгартириш сиёсати ва тартиб-таомилларини тўғри бажаришлари учун ходимларини ўқитиши керак бўлади. Бошланғич нуқта – бу муҳим босқичларни, вақт жадвалларини, масъул шахсларни, харажатларни ва бошқаларни ўз ичига олган лойиҳа режаси/йўл харитасини тайёрлаш. Режа/харита барча бошқарма ва бўлим бошлиқларига тўғри етказилиши ва уларнинг имкониятларини ошириш учун тажрибали мутахассислар жалб қилиниши лозим.\nЎзгартириш жараёни учун баъзи муҳим/ зарурий чоралар қуйидагилардан иборат:\nАгар назорат қилувчи органлар талаб қилса, банк лицензиясини ўзгартириш ва банкнинг ички қонунларини (низом, таъсис шартномаси каби) ислом банкчилигининг моҳиятига зид бўлган унсурлардан (масалан, рибога асосланган амалиёт турларидан) “тозалаш” учун ўзгартириш киритиш;\nБанкнинг ташкилий тузилмаси ва унинг ишлаш тартиби, шартлари ва ходимлар тўғрисидаги низомларни ислом банкчилиги тамойиллари талабларидан келиб чиққан ҳолда қайта кўриб чиқиш;\nAAOIFI нинг тегишли стандартларига мувофиқ шариат кузатув кенгаши ва ички шаръий мувофиқлик / маслаҳат бўлимини шакллантириш;\nШартнома ва уларнинг намуналарни шариатга мувофиқ равишда қайта тузиш;\nМаҳаллий ёки халқаро ислом банкларида ҳисобрақамларини очиш ва маҳаллий ёки тегишли анъанавий банкларда олиб бориладиган ҳисобварақларни янгилаш (revamping). Аммо анъанавий банклар билан ҳар қандай алоқалар имкон қадар чекланиши керак;\nИслом банкчилиги амалиётини жорий этиш ва мижозлар билан бевосита мулоқот қилишлари учун фронт офис ва back офис ходимларини ўқитиш (уларнинг малакасини ошириш), яъни уларни тайёрлаш бўйича махсус дастур ишлаб чиқиш;\nAAOIFI томонидан (ёки маҳаллий назорат қилувчи органларнинг топшириғига биноан) чиқарилган бухгалтерия ҳисоби, аудит, бошқарув ва ахлоқ меъёрлари кабиларни татбиқ қилиш учун зарур чораларни кўриш;\nТрансформация тўғрисида банк мижозлари ва кенг жамоатчиликни хабардор қилиш бўйича тегишли ишлар олиб бориш;\nМавжуд активлар ва мажбуриятларни ислом молияси тамойилларига мувофиқлаштириш бўйича режа ишлаб чиқиш.\n(… давоми бор)\nАнъанавий банкИслом банкиТрансформация\nРоссиянинг Украинада олиб бораётган ҳарбий ҳаракатлари Ўзбекистон иқтисодиётига...\nУй-жой танқислиги Покистонда ислом молияси асосида молиялаштириш жараёнини...


Фото: Хитойдаги иллюзияларга бой охири йўқ китоб дўкони - Daryo\n15:41, 29.06.2021 29070\nҲозирги даврда китобга бўлган қизиқиш тобора йўқолиб бормоқда. Китобларнинг ҳам қоғоз варианти ўрнига электрон версиясини афзал кўрамиз. Шу сабабли китоб сотувчилари ўқувчи эътиборини жалб қилиш учун тобора кўпроқ янги усулларни ўйлаб топмоқда.\nХитойда ўз дўконларини ҳақиқий диққатга сазовор жойларга айлантиришга муваффақ бўлган «Чжуншуге» китоб дўконлари тармоғи мавжуд. Лабиринтга ўхшайдиган китоб дўкон тармоқнинг энг ноёб лойиҳаси ҳисобланади. Хитойнинг Ченгду шаҳридаги Dujiangyan Zhongshuge дўкони бир қарашда чексиз кўринади. Агар ўзингизни китобсевар деб ҳисобласангиз, бу ерда ўзингизни жаннатда юргандай ҳис қиласиз, чунки дўкондаги китоб жавонлари шу қадар чўзилиб кетганки, уларнинг қаерда тугашини англаб бўлмайди.\nБу, аслида, Х+Ливинг дизайн студияси томонидан атайлаб яратилган иллюзия. Иллюзияга жуда оддий усуллар билан эришилган: кўзгулар, қора кафеллар ва қизил дарахтдан қилинган арклар ёрдамида. Шу туфайли бу дўкон ўзга дунёга ўхшайди.\n3200 квадрат метр майдонда 80 мингга яқин китоб бор, лекин шифтдаги ва хоналарнинг бошқа жойларидаги кўзгулар туфайли бундан кўпга ўхшайди. Бундан ташқари, дизайнерлар ажойиб усул қўллаган: улар юқори жавонларни сохта китоблар билан, аниқроғи, оддий стикерлар билан тўлдирган. Улар буни атайлаб қилган: китобхон учун ҳам, Dujiangyan Zhongshuge ходимлари учун ҳам юқори жавонларга чиқиш ва китобларни назорат қилиш жуда қийин.\nЛойиҳа устида беш ойдан кўпроқ вақт ишланган. Энг ажабланарли томони шундаки, ҳатто ойнали шифтларнинг сирини биладиганлар ҳам ҳақиқий жавонлар қаерда тугашини ва иллюзия қаердан бошланишини дарҳол англай олмайди.\n«Бу Финляндиядаги кутубхона эмас»: Ижтимоий тармоқ фаолларининг тилига тушган Намангандаги янги замонавий кутубхона — суратларда\nФарзандларининг хонасини мўъжизалар мамлакатига айлантирган ота-оналарнинг ижод намуналари (фото)\n23:58 Бугун 77\nҚозоғистонда мингдан ортиқ ўқувчилар Гиннесснинг рекордлар китоби учун дўмбира чалди (видео)\n23:58 Бугун 168\n23:46 Бугун 784\nNYT: АҚШ Украинадаги воқеалар фонида Тайваннинг мудофаасини кучайтирмоқда\n23:34 Бугун 2784\n10:49, 24.05.2022 58971\n12:07 Бугун 51876\n14:51 Бугун 51073\n21:33, 23.05.2022 47427


Ўзбекистонда 29 июнь куни 274 кишида коронавирус аниқланди. Бухоро ва Жиззахда илк ўлим ҳолатлари қайд этилди - Daryo\n23:45, 29.06.2020 117778\nЎзбекистонда 29 июнь куни 274 кишида коронавирус аниқланди. Бухоро ва Жиззахда илк ўлим ҳолатлари қайд этилди\nЎзбекистонда 28 июнь соат 23:30 дан 29 июнь соат 23:30 га қадар коронавирус юқтириб олиш билан боғлиқ 274 та ҳолат қайд этилди. Кетма-кет еттинчи кун касалланганлар сони 200 нафардан ошмоқда. Бир кун ичида 274 кишида касаллик аниқланиши рекорддан кейинги иккинчи натижа ҳисобланади. 25 июнь куни 276 кишида касаллик аниқланганди. Янги қайд этилган ҳолатлардан сўнг Ўзбекистонда коронавирусга чалинганларнинг умумий сони 8222 нафарга етди.\n244 нафари карантин муассасаларида;\n30 нафари аҳоли орасида (Тошкент шаҳрида — 20 нафар, Бухоро вилоятида — 6 нафар, Жиззах вилоятида — 4 нафар) аниқланган.\nКун давомида 4 та ҳудудда янги касалланганлар қайд этилди. Ушбу ҳудудларнинг 3 тасида аҳоли орасида коронавирус аниқланди. Июнь ойида биринчи марта халқаро юк ташувчи машина ҳайдовчилари орасида коронавирус аниқланмади.\nТошкент шаҳрида 43 та янги ҳолат қайд этилди. Улардан 23 таси коронавирусга чалинганлар билан мулоқотда бўлиб, карантинга олинганлар орасида, 20 таси аҳоли орасида аниқланди. Аҳоли орасида касаллик аниқланиши бўйича Тошкент шаҳри июнь ойида 20 марта етакчилик қилмоқда. 26 июнь ҳолатига кўра, Ўзбекистондаги туман ва шаҳарлар эпидемиологик тоифалари рўйхати янгиланди. Унда Тошкент шаҳри «сариқ»лигича қолди. Пойтахтдаги 333 та маҳалла «яшил», 87 та маҳалла «сариқ» ва 99 та маҳалла «қизил» тоифага киритилди.\nБухоро вилоятида 9 та янги ҳолат қайд этилиб, улардан 3 таси карантиндагилар орасида, 6 таси аҳоли орасида аниқланди. Вилоятда 2, 5, 10, 12, 14, 15, 16, 17, 21, 26 ва 27 июнь кунлари ҳам янги касалланиш ҳолатлари қайд этилган, ушбу кунлар ичида 15 июндан бошқа барча кунларда аҳоли орасида коронавирус аниқланган. Бухоронинг Вобкент, Ғиждувон, Жондор ва Шофиркон туманлари «қизил» ҳудуд деб топилди.\nЖиззах вилоятида бир кунда беш кишида коронавирус аниқланди. Бу кўрсаткич вилоят учун рекорд. Чунки Жиззахда бунгача касалланганлар сони ҳам 5 кишини ташкил этаётганди. Энди бир кун ичида улар сони 2 бараварга кўпайди. Янги касалланиш ҳолатларининг 1 таси карантиндагилар орасида, 4 таси аҳоли орасида аниқланди. Вилоятда Шароф Рашидов тумани «қизил» ҳудуд деб топилди.\nСамарқанд вилоятида қайд этилган иккала ҳолат ҳам коронавирусга чалинганлар билан мулоқотда бўлиб, карантинга олинган фуқаролар орасида аниқланган. Вилоятда бир кун олдин аҳоли орасида 4 кишида касаллик қайд этилганди. Самарқанднинг Нарпай тумани «қизил» ҳудудга айланди.\n29 июнь давомида 167 нафар фуқаро соғайди. Улардан 115 нафари Тошкент шаҳрида, 22 нафари Сурхондарё вилоятида, 12 нафари Бухоро вилоятида, 11 нафари Наманган вилоятида ва 7 нафари Самарқанд вилоятидаги тиббиёт муассасаларидан соғайиб чиқди.\nҲозирда касаллик қайд этилган жами 8222 нафар бемордан 5496 нафари соғайиб, даволаниш кўрсаткичи 66 фоизни ташкил этмоқда. Бу июнь ойидаги энг паст кўрсаткич ҳисобланади. 5 июнь куни бу борадаги кўрсаткич 81 фоизга ҳам чиққанди.\n17 июнь куни шифохоналардаги беморлар сони биринчи марта 1500 нафардан ошганди, 23 июньда уларнинг сони 2000 нафардан ошди, 28 июнга келиб эса шифохонадаги беморлар сони 2500 нафардан ҳам ошди. Айни вақтда шифохоналардаги 2702 нафар бемордан 2295 нафари Тошкентдаги тиббиёт муассасаларида даволанмоқда (Сирдарё вилоятидаги беморлар ҳам Тошкент шаҳрига ўтказилган). Қолган 407 нафар бемор мамлакатнинг 10 ҳудудидаги шифохоналарда даволанмоқда.\nЖиззахда 6, Қорақалпоғистонда 10, Наманганда 13, Андижонда 28, Бухорода 30, Сурхондарёда 34, Самарқандда 39, Навоийда 46, Хоразмда 60 ва Қашқадарёда 141 нафар бемор қолди. Фарғона вилояти коронавирусдан холи ягона ҳудуд бўлиб турибди. Даволаниш бўйича энг ёмон кўрсаткичлар Қашқадарё (28 фоиз) ва Жиззах (30 фоиз) вилоятларига тегишли.\n29 июнь куни бир кун олдингидек коронавирус асоратларидан икки киши вафот этди. Бухоро вилояти Шофиркон туманида яшовчи, 1962 йилда туғилган М.С. исмли аёл коронавирус инфекциясида гумонланиб, 21 июнь куни туман тиббиёт бирлашмасидан вилоят юқумли касалликлар шифохонасига олиб келинган.\nУ юрак ишемик касаллиги, стенокардия, гипертония касаллиги, семизлик 3-даражаси, ўпка артерияси тромбоэмболияси, нафас етишмовчилиги 3-даражаси ташхиси билан реанимация бўлимига ётқизилган.\n58 ёшли аёл ўткир юрак-қон томир ва нафас етишмовчилигидан вафот этди. Бу Бухорода касаллик туфайли қайд этилган илк ўлим ҳолати бўлди.\nЖиззах вилоятида ҳам коронавирус асоратларидан биринчи ўлим юз берди. Шароф Рашидов туманида яшовчи 72 ёшли отахон Қ.Р. 2020 йил 20 июнь куни коронавирусга чалинганликда гумон қилинган ва карантин муассасасига тиббий кузатувга олинган. 22 июнь куни эса Жиззах вилояти юқумли касалликлар шифохонасига ётқизилган. Унда 25 июнь куни коронавирус аниқланган. ССВнинг аввалроқ берган маълумотларига таянадиган бўлсак, отахон касалликни ўз туманида ўтказилган туғилган кунга борганида юқтириб олган.\nБеморга коронавирус инфекциясининг оғир кечиши, чап томонлама бронхопневмония, нафас етишмовчилиги 2-даражаси ташхиси, шунингдек, юрак ишемик касаллиги, стенокардия, гипертония касаллиги, сурункали юрак етишмовчилиги, қандли диабет оғир кечиши қўшимча ташхиси ҳам қўйилган.\nБемор бундан аввал, охирги 10 йил давомида юрак ишемик касаллиги, стенокардия ва қандли диабет ташхиси билан даволаниб юрган. Сўнгги кунларда нафас, юрак ва ўпка етишмовчилиги сабабли беморнинг аҳволи кескин оғирлашиб, реанимация бўлимига ўтказилган ҳамда тиббий ёрдам кўрсатилган.\nЖиззахлик отахон Ўзбекистонда коронавирусдан вафот этган 24-бемор бўлди.\nАйни пайтда тиббиёт муассасаларида даволанаётган 2702 нафар бемордан 19 нафари оғир, 6 нафари эса ўта оғир аҳволда. 29 июнь соат 10:00 ҳолатига кўра, аҳволи оғир ва ўта оғир беморлар сони ҳам шунчани ташкил этаётганди. Бир сутка аввал эса аҳволи оғир беморлар сони бир нафарга кам эди. Бу орада эса икки кишининг вафот этгани ҳақида маълумот берилди.\nҲозирда Ўзбекистонда уй карантинида 40 293 нафар, стационар карантинда эса 23 485 нафар фуқаро тиббий кузатувда бўлиб турибди. Бир кун ичида уй карантинидаги фуқаролар сони 173 нафарга, стационар карантиндаги фуқаролар сони 53 нафарга кўпайди. 28 июндан буён уй карантинидаги фуқаролар сони биринчи марта 40 мингдан ошди.\n07:52, 08.09.2021 156585\n22:16, 02.09.2021 176566\n12:27, 29.08.2021 116911\n23:44 Бугун 105\n«Ўзметкомбинат»га қарашли корхонада кучли ёнғин юз бергани айтилган видео юзасидан расмий маълумот берилди\n23:29 Бугун 776\nАПЛда ЕЧЛ финалчилари тўқнашуви, А Серияда Рим дербиси, «ПСЖ» эса яна Мессисиз ўйнайди. Уик-энднинг энг муҳим ўйинлари ҳақида\n23:13 Бугун 1714\n22:58 Бугун 7530\n08:10, 23.09.2021 87751\n20:55, 23.09.2021 81618\n16:40, 23.09.2021 64118\n18:11, 23.09.2021 60890


Ўзбекистоннинг инвазив ва карантин ўсимликлари рақамли харитаси Инновацион ривожланиш вазирлиги сайтига жойлаштирилади\nЎзбекистон Республикаси Вазирлар Маҳкамаси ҳузуридаги Ўсимликлар карантини давлат инспекцияси томонидан яратилган “e-Fitouz” автоматлаштирилган ахборот тизими қишлоқ хўжалиги маҳсулотлари экспорт-импорт жараёнларининг онлайн назоратини олиб боришга мўлжалланган. Жорий йил июнь ойидан мазкур тизим фақатгина Республика ҳудуди назоратини амалга оширган бўлса, эндиликда Ўсимликлар карантини ва ҳимояси бўйича халқаро конвенцияга аъзо давлатларнинг “E phyto” тизимига уланиши орқали Ўзбекистондан 128 та давлатга экспорт-импорт учун онлайн тарзда ҳужжатлар алмашинуви йўлга қўйилди.\nШунингдек, «Ўздавкарантин» инспекциясининг “e-Fitouz” автоматлаштирилган ахборот тизими Россиянинг қишлоқ хўжалиги назорати (Аргус-Фито) электрон тизимига муваффақиятли интеграция қилинди. Бунда, Россия Федерациясидан келтирилаётган ва республикамиз ҳудудидан ушбу давлатга чиқарилаётган қишлоқ хўжалиги маҳсулотларининг онлайн назорати ҳар иккала давлат карантин хизматлари томонидан олиб борилмоқда. Бундай тизимнинг ишга тушиши натижасида давлатлар ўртасидаги экспорт-импорт жараёнлари тезлаштирилиб, маҳсулотларнинг чегарада туриб қолиш ҳолати олди олинмоқда. Шунингдек, фитосанитар сертификатларни қалбакилаштириш ҳолатларига чек қўйилади.\nҚайд этиш жоизки, “e-Fitouz” автоматлаштирилган ахборот тизими базасида «даладан экспортгача» бўлган занжир қамраб олинади. Экинлар зараркунанда ва касалликлардан холи ҳудудда етиштирилган бўлиши лозим. Бундай маълумотлар онлайн тартибда импортёр давлатларга тақдим этилаётгани боис Республикамиз ҳудудида етиштирилаётган маҳсулотларга ишонч ортиб бормоқда. Бу эса, табиийки, экспорт ҳажми ортишига ҳам салмоқли ҳисса қўшмоқда.\nИнспекция томонидан карантиндаги ва экспортга салбий таъсир этувчи бошқа зарарли организмлар тарқалган ҳамда улардан холи бўлган ҳудудларнинг электрон хариталари юритилиши жорий қилинди. Мазкур харитадан айни кунларда мутахассислар фойдаланмоқдалар ва бир пайтнинг ўзида унга маълумотларни киритиш ишлари давом этмоқда. Инвазив ва карантин ўсимлик турларининг тарқалиши бўйича рақамли харита ва маълумотлар базаси 2021 йилда Инновацион ривожланиш вазирлиги сайтига жойлаштириш кўзда тутилган.


Саҳрони тўхтатган Ёқуб Савадоғ (+Видео)\nМана 20 йилки, Буркина-Фасолик мусулмон деҳкон Ёқуб Савадоғ саҳро бўйлаб юриб Африка қитъасида қадимий деҳкончилик усулларини тикламоқда. На ўқиш ва на-да ёзишни биладиган Ёқуб чет элликлар билан элатининг оддий шевасида сўзлашади.\nPublished in Маданият\nTuesday, 01 May 2018 13:16\nБутпарастлар мусулмонларни бахтиёр этишди\nҲиндистоннинг Панжоб вилояти Мум қишлоғида мусулмон, ҳиндуист ва сикхлар азалдан аҳл-иноқ бўлиб яшашади. Куни кеча битказилган ҳиндуист ибодатхонаси қурилишида фаол қатнашган мусулмон жамоаси қишлоқда масжид қад ростлаши учун ҳиндуистлардан ер сўраб мурожаат этди. Мусулмонларнинг илтимосномасини ижобий хал қилган ҳиндуистлар ўз ибодатхонаси ёнида масжид қурилиши учун 83 квадрат метр жойни ҳадя қилди. Қолаверса, сикхлар масжид қурилишига кетадиган материаллар учун маблағ йиғиб беришди.\nSunday, 29 April 2018 14:39\nҚатарда учинчи бор “Пайғамбар шоири” мусобақаси бўлиб ўтади\nҚатар пойтахти Доҳа шахрида 25-28 апрель кунлари “Пайғамбар шоири” шеърий мусобақасининг финал босқичи бўлиб ўтади. Мазкур беллашувда қатнашиш учун дунёнинг турли давлатларидан 942 дона ариза келиб тушди.\nSaturday, 21 April 2018 15:47\nМилвокида мусулмон филмлар фестивали\nАҚШнинг Висконсин штатида жойлашган мамлакатдаги бешинчи йирик шаҳар Милвокида Тўртинчи Милвоки мусулмон филмлар фестивали бошланди.\nSaturday, 21 April 2018 12:06\nДиректор: Исломий маданият кўргазмасига мезбон бўлишдан фаҳрланаман\n20 апрел куни Австралия Миллий музейида Исломий маданият халқаро кўргазмаси очилади.\nFriday, 20 April 2018 11:29\nПариж Жомеси – французларнинг мусулмонларга миннатдорчилиги тимсоли\nПариж Жоме масжиди французлар ва Францияда яшовчи мусулмонлар учун улкан рамзий маънога эга. Парижда қурилажак биринчи масжиднинг узоқ давом этган музокараларида французларнинг Исломга оид нотўғри қарашлари синиши ва мусулмонларни рисоладагидек одамлар деб ҳисоблай бошлаши тарихи акс этган.\nФранцузларнинг мусулмонлар билан илк муносабатлари VIII аср бошларида бошланган, ўшанда Ислом қўшинлари қўшни Испаниядан кела туриб аввал 717 йили Аквитанияни, орадан икки йил ўтиб Нарбоннани эгаллаб олди.\nМамлакат ичкарисига ғолибона юришлар 732 йил «Жафокашлар тўдаси жанги» ёки «Пуатье жанги» номи билан машҳур муҳораба натижасида тўхтатиб қолинди. Аммо 888 йил мусулмонлар Франциянинг Прованс вилоятида ўзларининг жажжи амирлигини ташкил қилишга муваффақ бўлди, у Жалол ал-Ҳалол номи билан аталди (Европа адабиётларида Фраксинет деб тилга олинади), 80 йилдан ортиқ ҳукм сурди ва Реконкиста даврида маҳв этилди.\nМусулмонлар билан шунчалик узоқ танишликка қарамай, Франция мусулмонлари учун йирик ибодат мажмуасини қуриш ғояси фақат XIX аср ўрталарига келиб туғилди ва фақат XX асрнинг биринчи чорагида рўёбга чиқди. Қуйида бу ҳақида батафсил ҳикоя қиламиз.\nМасжид қурилишига доир илк лойиҳалар Марокаш элчихонаси томонидан 1842 йилдаёқ тавсия этилган эди. Бундай таклифлар 1878 ва 1885 йилларда ҳам такрорланди, лекин Франция ҳукумати томонидан жавобсиз қолдирилди. 1846 йил Шарқшунослар жамияти ҳукуматга аввал Парижда, кейин Марселда масжид қурилиши лойиҳасини тақдим этди. Бу таклиф Жазоирни тинчлантириш учун ўртага ташланган эди. Бошқа сабаблар қатори яҳудийлардан кўра мусулмонларнинг насронийларга яқинроқлиги ҳам келтирилди. Аммо таклиф Адлия вазирлиги томонидан рад этилди ва лойиҳа 10 йилга музлатиб қўйилди.\n1856 йили Усмонли империяси илтимосига кўра 85-дивизиядан қурбон бўлган мусулмон аскарларини дафн қилиш учун Париж шарқидан 800 кв метрга тенг кичик майдон ажратиб берилди. Ўша ерда кичик бир бино қурилиб, масжид деб аталди. Бинода асосан дафн анжомлари сақланар ва тиловатлар қилинарди. У Париждаги илк масжид эди. Худди шунга ўхшаш Марселда қурилган бино эса Франциядаги биринчи масжид саналади. Афсуски, у инқилоб пайти вайрон қилинган. Усмонли империяси эса масжидни реставрация қилиш ва кенгайтириш учун маблағ ажратди ва 1914 йили гумбазли, минорали ва зарур ёндош биноларга эга масжиднинг янги лойиҳасини тақдим этди. Лекин бошланиб кетган Биринчи жаҳон уруши лойиҳанинг амалга ошишига тўсқинлик қилди.\nМазкур ҳодисалар бўлиб турган бир вақтда француз тадқиқотчиси, публицисти, жамоат арбоби ва Франциянинг Африка жамияти раҳбари Пол Бурдари Парижда масжид қуриш ғоясини фаол тарғиб эта бошлайди. Мақолалари ва таниқли шахслар билан суҳбатларида у масжид қурилишини Фанцияни ҳимоя қиламан деб жон берган ўн минглаб мусулмонлар руҳи олдидаги қарзни узиш билан тенглаштирарди. У йигирма йилдан ортиқ давом этган масжид қурилиши тарғиботига қатор француз сиёсатчилари, дин ва жамоат арбобларини, шунингдек, ҳурматли дворянларни ҳам жалб қилди, улар масжиднинг лойиҳалаштирилиши ва давлат структураларига олиб кирилиши ҳамда қурилишига катта ҳисса қўшадилар.\nВа ниҳоят, Бурдарининг ҳаракатлари натижа берди, 1920 йилнинг августида Франция ҳукумати масжид, кутубхона ва мажлислар залидан иборат мажмуа қурилиши учун 500 000 франк маблағ ажратди. Шунингдек, масжид қурилиши учун энг муносиб жой дея Ўсимликлар боғи ҳудуди белгиланди. Таъкидлаш жоиз, бу Франция учун мисли кўрилмаган ҳолат, чунки ҳукуматнинг ушбу қарори дин давлатдан ажратилгандир деган принципга зид келади. Таъкидлаш лозимки, масжид қурилишига Пол Будуари билан бир қаторда унинг биринчи имоми Си Қаддур Бенгабрит ҳам катта ҳисса қўшган. У Жазоирда туғилган таниқли дин арбоби, айни дамда «Парижга энг муносиб мусулмон» номини олган франциялик эди.\nБўлажак масжид пойдеворига биринчи тош 1922 йили қўйилди, қурилиш ишлари эса 1923 йили бошланди. Лойиҳа муаллифи – француз меъмори, рассоми ва ёзувчиси Морис Траншат де Люнель бўлиб, у узоқ йиллар Марокашда ишлаган ва бу мамлакат маданий ёдгорликларининг сақланиб қолишига катта ҳисса қўшган шахс эди. Қурилиш ишлари эса Люнелнинг лойиҳаси асосида Робер Фурне, Морис Манту ва Шарль Юбе томонидан амалга оширилди.\n1923 йил мусулмонлар ишлари бўйича идоралараро комиссия 1914 йил Усмонли ҳукумати томонидан тақдим этилган лойиҳани кўриб чиқади ва Ўсимликлар боғи яқинида катта масжид қурилаётгани боис усмонлилар қабристонидаги эски масжидни тиклаш мақсадга мувофиқ эмас деган қарор чиқаради.\nШундай қилиб, 1926 йил Парижнинг бешинчи округидаги Жарден-де-Плант (Ўсимликлар боғи) ҳудудида 33 метрлик минорага эга Жоме масжиди пайдо бўлади. Мусулмон Андалусиясига хос «мудажжан» меъморчилик услубида қурилган бино дарвозалари 1926 йилнинг 15 июль куни очилди. Очилиш маросимида Франция президенти Гастон Думерг ва Марокаш султони Мулай Юсуф иштирок этди.\nПариж жоме масжиди лойиҳасини яратар экан Люнель мусулмон меъморчилигининг икки дурдонасидан илҳомланганди. Биринчиси, Марокашда 859 йили Фотима ал-Фахрий томонидан асос солинган Ал-Қарауййин масжиди бўлиб, у Ислом дунёсининг энг қадимий диний ва таълимий муассасаларидан саналади. Иккинчиси, Тунисдаги аз-Зайтуна масжиди, унинг виқоридан илҳомланиб кейинчалик Кордовадаги катта масжид ҳам қурилган. Париждаги масжиднинг ички безаклари устида Шимолий Африкалик усталар ишлашган.\nБинонинг ўзи 7500 кв метр ҳудудни эгаллайди. Масжиддан ташқари бу ерда библиотека, мадраса, анжуманлар зали, ресторан, чойхона, ҳаммом ва дўкон ҳам бор. Ҳудуднинг деярли ярми боғдир. Масжид бир вақтнинг ўзида 1000 кишини сиғдира олади, эркаклар ва аёллар учун алоҳида намозхоналар ҳамда таҳоратхоналар, имконияти чекланган инсонлар учун кириш йўллари бор. Масжид қошида мусулмон институти фаолият юритади, у «ҳалол» сертификати бериш ваколатига эга. 1983 йилдан бошлаб бино тарихий ёдгорлик саналади, шунингдек, «Йигирманчи аср мероси» деган алоҳида мақомга эга.\nИккинчи жаҳон уруши пайти Париж Жоме масжиди мусулмонларнинг нацист истилочиларга қарши кураши маркази бўлган. Франциялик режиссёр Исмоил Фаррухий (келиб чиқиши марокашлик) бу ҳақида «Озод инсонлар» номли фильм суратга олган.\nТурли маълумотларга кўра, уруш пайти 500 нафардан 1600 нафаргача яҳудий шу ердан паноҳ топган. Уларга бошпана ва овқатдан ташқари мусулмон деган гувоҳнома ҳам берилган.\n1944 йили Усмонли империяси султони Абдулмажид II нинг вафотидан сўнг Туркия унинг танасини қабул қилишдан бош тортди, шунда у 10 йил давомида Париж Жоме масжиди ҳудудига дафн этилади. 1954 йили унинг жасади Мадинага олиб бориб қайта дафн этилади.\nБугунги кунгача масжидда бор-йўғи 6 марта имом алмашган. Учинчи имом Хамза Абубакрдан бошлаб барча имомлар ректор лавозимига эга.\nМасжидга имомларни тайинлашда етакчи рол Жазоир ҳукуматига тегишли, шунингдек, у масжид бюджетининг учдан бир қисмига ҳомийлик қилади.\nМасжиднинг оч эман рангли, бронза билан ишлов берилган кириш дарвозаси намоз вақтлари ва жума намозидан ташқари ҳар куни нафақат мусулмонлар, балки сайёҳлар учун ҳам очиқ. Сайёҳлар ва араб экзотикаси мухлислари масжид қошидаги «Шарқ дарвозаси» номли ресторанда анъанавий Жазоир ва Марокаш таомларидан татиб кўришлари мумкин.\nҚуддус араб саёҳлиги пойтахти деб эълон қилинди\nФаластин маъмурияти Қуддуснинг “араб сайёҳлиги маркази” дея тан олинишини юқори баҳолади, деб ёзади Quds Press.\nTuesday, 17 April 2018 14:29\nСевильядаги 5 муқаддас қадамжо\nLonely Planet номли жаҳонга машҳур саёҳлик нашри 2018 йил учун Best in Travel рўйхатини эълон қилди, унда шу йили албатта бориш лозим бўлган 10 та шаҳар ҳақида ёзилган. Рўйхатнинг биринчи қаторида фламенко, корридалар ва «тапас» номли испан таоми ватани бўлмиш Севилья шаҳри жой олган. Ярим асрлик исломий тарихга эга ушбу шаҳарнинг диққатга сазовор меъморчилик обидалари ҳақида кўпчилик билмайди.\nMonday, 16 April 2018 21:56\nТуркияда пайғамбарлар музейи очилади\nТуркия жануби-шарқида жойлашган “Пайғамбарлар маскани” деб ном олган Шонлиурфа шаҳрида пайғамбарлар музейи қурилиши ишлари авжида. Тарихчилар фикрига кўра, Иброҳим алайҳиссалом ва Қуръон, Инжил, Таврот ва Забурда номи зикр этилган олтита анбиёлар алайҳимуссалом айнан шу шаҳарда таваллуд топган. Эътиборли жиҳати шуки, зиёратчилар оқимига кўра Шонлиурфа Макка, Мадина ва Қуддусдан кейин тўртинчи ўринда туради.\nSunday, 15 April 2018 16:13


ЎзА - ...Жавонга Ўткир Ҳошимовнинг «Тушда кечган умрлар» китобини қўйдим\n...Жавонга Ўткир Ҳошимовнинг «Тушда кечган умрлар» китобини қўйдим\n01.11.2017 14:27 Чоп этиш версияси\nЙўлда кетаётиб, тўсатдан «Эгасиз кутубхона» қаршисидан чиқиб қолдим. Чамаси уч юзга яқин китоб орасидан кўпдан бери қидириб юрганим – Эркин Аъзамнинг «Шовқин» асарини олдим...\nЎзбекистон Республикаси Президентининг 2017 йил 5 июлдаги «Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида»ги фармонида белгиланган вазифалар ижроси юзасидан ташкил қилинган мазкур лойиҳа Ёшлар иттифоқи томонидан амалга оширилмоқда.\n«Китоб 24» лойиҳаси мамлакатимизда илк бор аҳоли учун бепул китоб алмашинувини йўлга қўйиш мақсадида ташкил қилинган акция ҳисобланади. Унда ўқувчилар ўқиб бўлган китобини махсус жавонга қўйиб, ўрнига ўзлари ёқтирган, керакли китобни олишлари, мутолаа қилган асарларини тенгдошларига ҳам улашишлари мумкин.\n– Ушбу акция жаҳон тажрибасида «Book exchange» (китоб алмашинуви) номи билан юритилади, – дейди Ўзбекистон ёшлар иттифоқи марказий кенгаши раиси ўринбосари Дилнозахон Каттахонова. – Президентимизнинг шу йил 13 сентябрдаги «Китоб маҳсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комплекс чора-тадбирлар дастури тўғрисида»ги қарорига мувофиқ ушбу лойиҳани илк бор тажриба тариқасида "Ҳунарманд" уюшмаси кўмагида амалга оширдик. Ёшлар иттифоқи аъзолари олиб келган китобларни мана шу жавонга қўйиш орқали ушбу акцияга старт берилди.\nЖавон ёнига ўрнатилган махсус қутича китобхонларнинг мазкур янгиликка муносабатини ўрганиш ҳамда лойиҳани янада такомиллаштиришга хизмат қилади. Шуни алоҳида таъкидлаш керакки, у ерга ўрнатилган махсус камера ўқувчиларга бошқаларга ўзларига керакли китобни сўраб мурожаат қилиш ҳамда китоб қолдирган инсонга миннатдорлик билдириш имконини беради. Фикрлар ёзиб олинган лента «Менинг юртим 5» телеканали орқали доимий равишда эфирга узатиб борилади. Ижтимоий тармоқларда акцияга энг мақбул номни танлаш учун танлов эълон қилинган бўлиб, фаол иштирокчига китоблар тақдим қилинади.\n...Жавонга эса Ўткир Ҳошимовнинг «Тушда кечган умрлар» китобини қўйдим.


Қирғизистон собиқ муфтийси эркакларни иккинчи хотин олишга чақирди – mulkdor.com\nҚирғизистон собиқ муфтийси эркакларни иккинчи хотин олишга чақирди\nҚирғизистоннинг собиқ муфтийи Чубак ҳожи Жалилов ўзининг каналида иккинчи хотин олганини билдириб, эркакларни ҳам шунга ундади. «Кылым шамы» ҳуқуқни ҳимоя қилиш ташкилоти ўлкада кўп хотинлилик таъқиқланганига таяниб, Жалиловга қарши прокуратурага мурожаат қилмоқчи.\nЖалилов ўз каналида билдиришича, у ўзига иккинчи хотинни олган. Собиқ муфтийнинг айтишича, у бу ҳаракати билан бошқа эркакларга намуна бўлмоқчи бўлган.\n«Мен уйландим, бироқ ажрашмадим. Аёлим бироз хафа бўлмоқда. Бироқ ҳаммаси изига тушади деб ўйлайман. […] Уйланиш ниятим йўқ эди, ўзим элга намуна бўлайин, агар мен бошламасам ким бошлайди деб уйландим. Имкони бор эркакларга уйлансин деб айтаман. Агар турмуш ўртоғингиз иккинчи хотин олишга қўлида бор бўлса, бир оз йиғланг, бироқ кўчага чиқиб жиннилик қилманглар. Бу бизни халқимизнинг урфида бор масала», — деб билдирди у.\nЖалиловнинг айтишича, унинг иккинчи аёли — бева, унинг ёши 30дан ошган ва у Туркияда бола боқиб ишлаган.\n«Кылым шамы» ҳуқуқни ҳимоя қилиш марказининг раҳбари Азиза Абдирасулова ўзининг фейсбук саҳифасида Жалиловнинг сўзларига ҳуқуқий баҳо берилиши учун Бишкек прокуратурасига мурожаат қилишини ёзган.\n«Бу видеода Чубак ҳожи Жалилов ўз кўрсатмаси билан Қирғиз Республикасининг қонунини билиб туриб бузганини тан олиб, кўрсатма бермоқда. Шунингдек Чубак ҳожи бошқа фуқароларни ҳам қонун бузишга чақирмоқда. Шу сабабли “Кылым шамы” инсон ҳуқуқларини ҳимоя қилиш маркази Бишкек шаҳар прокуратурасига расмий ариза билан мурожаат қилади. Бишкек шаҳар прокуратурасидан видеода Чубак ҳожи келтирган барча фактларга ҳуқуқий баҳо бериб, қонун доирасида қарор қабул қилишни илтимос қиламиз», — деб ёзган у.\nҚирғизистоннинг жиноят ва жазо кодексига кўра, кўп хотинлилик учун икки йилгача озодликдан маҳрум қилиш қаралган.\nЧубак ҳожи Жалилов 2010-2012-йилларда Қирғизистон муфтийи хизматини бажарган, ҳозирда у ўлкада энг таъсирли диний арбобларнинг бири бўлмоқда.\nЖалилов ўзининг YouTubeдаги «Насаат медиа» каналида диний насиҳат сабоқларини беради.\nБугун ҳалқаро блогерлар куни: блогер ким ўзи?\nАудиоJune 14 2018, 10:06\nУмида бердиалиеванинг ноласи барчамизнинг ...\nВидеоDecember 30 2017, 03:12\nКим телевиденияга эркинлик берди??\nВидеоJune 28 2017, 03:06\nВидеоOctober 6 2018, 09:10


Ўзбекистон маданий мероси ҳафталиги Хивада давом этади\n15.09.21 11:50\tmsk\nДелегациянинг Урганч аэропортига ташрифи. «Фарғона» фотосурати\n15 сентябрь куни Ўзбекистон маданий мероси ҳафталиги доирасида «Марказий Осиё дунё цивилизациялари чорраҳасида» деб номланган халқаро маданий форум ўз ишини бошлайди. Форумнинг тантанали очилиш маросимидан сўнг параллел равишда бешта турли мавзуда сессиялар ўтказилади ва унда экспертлар маърузалар билан иштирок этадилар.\nЖумладан, мутахассислар Марказий Осиё меросини ўрганишда илмий ва маданий ҳамкорликнинг аҳамияти, замонавий ижтимоий ва гуманитар фанлар ривожида минтақа маданий ва илмий меросининг таъсири, дунё тамаддуни ривожида Хоразмнинг тутган ўрнини муҳокама қиладилар.\nЎзбекистон маданий меросини сақлаш ва реставрация қилиш бўйича халқаро консультатив қўмитаси аъзолари учун алоҳида дастур тайёрланган.\nФорум ташкилотчилари меҳмонлар учун хонанда ва созандалар иштирокида кичкина концерт уюштиришди. «Фарғона» фотосурати\nКуни-кеча Тошкентда Ўзбекистон маданий меросини ўрганиш, сақлаш ва оммалаштириш Бутунжаҳон жамиятининг V халқаро конгресси бўлиб ўтди. Унда юзга яқин маърузалар тингланди. Конгресснинг 12 та секциясида дунёнинг 40 дан ортиқ давлатидан ташриф буюрган 250 нафар олим иштирок этди. Жумладан, тадбирда тўққиста академик, 66 та профессор, 28 та доцент, 28 нафар фан номзоди, шунингдек 40 дан ортиқ кутубхона, музей, илмий ташкилотлар раҳбарлари иштирок этдилар.\n2021 йил 13 дан 21 сентябрга қадар Ўзбекистон маданий мероси ҳафталиги ўтказилади. У Ўзбекистон президенти Шавкат Мирзиёев томонидан БМТ Бош ассамлеяси 75-сессиясида ташаббус қилинган ва ЮНЕСКО раҳбари Одри Аруле томонидан қўллаб-қувватланган «Марказий Осиё жаҳон цивилизациялари чорраҳасида» деб номланувчи форумга бағишланган. Ҳафталик доирасида кўплаб тадбирлар, жумладан Ўзбекистон маданий меросини ўрганиш, сақлаш ва оммалаштириш бўйича бунжаҳон жамиятининг V конгресси, ТЮРКСОЙ мамлакатлари маданият вазирларининг доимий кенгаши мажлиси, турли халқаро конференциялар, кўргазмалар ва тақдимотлар ўтказилади.


300 нафар европалик Ўзбекистондаги 14 кунлик карантиндан кейин ўз уйига қайтди - Darakchi\nЖАМИЯТ 06.04.2020, 22:08\nБугун пандемия шароитида барча мамлакатлар бошқа давлатлардаги фуқароларини ватанга қайтариш чораларини кўрмоқда. 300 нафар европалик, жумладан 70 нафар франциялик Ўзбекистондаги 14 кунлик карантиндан кейин ўз уйига қайтди. Бу ҳақда Туризмни ривожлантириш давлат қўмитаси маълум қилди.\nФранция Республикасининг Ўзбекистондаги элчихонасида таъкидланишича, улар серқуёш Ўзбекистонни унутмасликларини таъкидлашган. Ўзбекистонда бўлган европаликлар орасида санъаткорлар гуруҳи ҳам бўлиб, улар юртимизга саёҳат даврида 80-йиллар хити бўлган “Je dois m'en aller de Niagara” қўшиғининг ўзига хос версиясини куйлаб, уни тасвирга олишган.\nСайёҳлар Франциядаги Ўзбекистон элчихонаси орқали Бош вазир ўринбосари Азиз Абдуҳакимов, Ташқи ишлар вазири Абдулазиз Камилов, UzbekistanAirways АЖга ўз миннатдорчилигини билдиришган. “Биргаликдаги саъй-ҳаракатлар ва бирдамлик ҳатто энг мураккаб вазиятларда ҳам самарали қарорлар топиш имконини беради”, дейилади манбада.


Ўзбекистонда инфляция даражаси ўсишда давом этмоқда\n23:30 / 04.01.2018\n2017 йил декабрь ойи якунига кўра, товар ва хизматлар нархлари даражаси ўртача 2,7 фоизга ошган. Бу ҳақда Ўзбекистон Республикаси Давлат статистика қўмитаси хабар берди.\nМаълум қилинишича, 2017 йил декабрь ойи давомида озиқ-овқат маҳсулотлари 4,4 фоизга, ноозиқ-овқат маҳсулотлари 1,8 фоизга ва хизматлар 0,8 фоизга кўтарилган. Асосий инфляцион омил сифатида озиқ-овқат маҳсулотлари нархларининг ўсиши бўлган.\nСтатистика қўмитаси 2016 йил шу даврда озиқ-овқат маҳсулотлари инфляцияси 2 фоизга тенг бўлганини маълум қилганди.\nДекабрь ойида асосий турдаги озиқ-овқат маҳсулотлари нархларининг ўсишида мева ва сабзавотлар 14,2 фоиз ўсиш билан алоҳида ажралиб турибди. Бунга декабрь ойида нишонланган байрам саналари, қишки мавсумда мева-сабзавотларнинг танқислиги сабаб бўлган, дейиш мумкин.\n2018 йилда ЯИМ, инфляция ва пул массаси ўсиш кўрсаткичи ҳақида маълумот берилди\n10:38 / 30.03.2018


РомаЭлдор ШомуродовГерман Ткаченко\nЎзбекистон миллий жамоаси ҳужумчиси Элдор Шомуродов Италиянинг «Рома» клуби билан шартнома имзолади. Жозе Моуриньонинг ташаббуси билан амалга ошган трансфер учун римликлар 17,5 миллион евронинг баҳридан ўтишди. Бу трансфер нафақат ўзбек футболида, балки Россия ва Италияда ҳам кенг муҳокама қилинмоқда.\nРоссиянинг «Спорт-Экспресс» нашри Элдорга агентлик хизматини кўрсатувчи ProSports Management компанияси бошлиғи Герман Ткаченко билан суҳбат уюштириб, трансфер ҳақида сўради.\n– Ҳозиргина «Рома» Шомуродовнинг трансферини эълон қилди. Оддий йигитнинг топ-клубда пайдо бўлиши ташқаридан қараганда эртакка ўхшайди.\n– Шомуродовнинг «Рома»га ўтиши эртак эмас. Бу трансферда 90 фоиз Элдорнинг меҳнати рол ўйнаган бўлса, қолган 10 фоизида биз шунчаки ўз ишимизни тўғри қилдик. Албатта, бу аввало Элдорнинг меҳнати, истеъдоди эвазига содир бўлди. Гап фақат Италиядаги дастлабки 10 ойда урилган 8 голда ҳам эмас. У жамоавий ҳаракатларда яхши ўйнади, шерикларига бўшлиқ яратиб берди, ҳимояда ҳам ёрдам кўрсатди.\nҚисқа муддатда уни «Женоа» клубидагилар, шериклари ва кўплаб мухлислар ёқтириб қолишди. Умуман олганда, А Серия уни зўр кутиб олди. Бу қишки трансфер ойнаси вақтидаёқ – катта клублар ва журналистларнинг қўнғироқларидан маълум эди.\n– Сизнинг бу борада ишингиз нимадан иборат эди?\n– Ишни Тошкентда бошлаб, ўшандаёқ қандай ҳаракатланишни келишиб олгандик. Яъни уни аввал унчалик катта бўлмаган рус клубида ўйнатиш орқали Европага олиб боришга ҳаракат қилиш ҳақида ўйлагандик. Унинг аввалига Россияга, кейин Италияга мослашишига ёрдам бердик. Италияда Элдорнинг дастлабки уч ой ҳаётида бизнинг ходимимиз у билан бирга бўлиб деярли барча маиший ташвишларигача ҳал қилиб турди.\nКейин Элдорни италянчани ўрганишга мажбурладик, десам ҳам бўлади. Бошида жуда ёмон ўзлаштирди, ҳозир эса ҳаммаси яхши. Тил ўргангани унга янги мамлакатга мослашишга ёрдам берди. Шунингдек, профессионал шерикларни танлаш ҳам муҳим омил ҳисобланади. Италияда ака-ука Жифруддаларнинг GG11 компанияси билан ҳамкорлик қиламиз. Улар ҳақиқий профессионал йигитлар. Яна такрорлайман, Элдорнинг трансфери аввало унинг меҳнати ва карьерани ташкил этишдаги профессионаллиги ёрдамида амалга ошди.\n– «Рома»нинг қизиқиши қачондан бошланганди?\n– Реал қизиқиш уч ҳафта олдин пайдо бўлди, олдингилари фақат миш-миш эди. «Женоа» таклиф борлиги ва жиддийлиги ҳақида бизни хабардор қилди. Шу тариқа барчаси бошланиб кетди.\n– «Женоа» ҳам катта клуб, лекин «Рома» бошқача даража. Икки клуб билан ишлашда фарқ борми?\n– Мен уларни солиштирмаган бўлардим, чунки «Женоа» биз учун кўп нарсани англатади. Бу жамоага доим яхши муносабатда бўламиз. Айнан улар Элдорни олиб келиб, Италияга танитишди. «Рома» билан ишлаш чиндан ҳайратланарли. Улар ҳар бир деталга жиддий ва аниқлик билан эътибор қаратишади. Шартнома бошланган вақтда бизга трансфер ҳақида ҳеч қаерда эълон қилмаслигимиз, ҳатто бунга ишора қилмаслик кераклиги ҳақида талаб қўйилди. Футболчига ҳам, албатта.\nРимга тиббий кўрикдан ўтиш борганимизда эса қандай кийиниш, қандай кўйлакда, қандай оёқ кийимда бўлиш ва ҳатто қандай ҳаракатланиш бўйича инструкция олдик. Мен ҳали футболчи билан шартнома имзоламай бизни бошқаряпсизлар, деб ҳазиллашиб қўйдим. Менга журналист (инсайдер) Жанлука Ди Марцио қўнғироқ қилиб, трансфер ҳақида минимум маълумот чиқаётганидан ҳайратда эканини айтди. Италиядагилар Элдор Римга қачон боришини ҳам билмай қолишди.\nЎзбекистонда қандайдир фейк аккаунтлар пайдо бўлиб миш-мишлар тарқатди, лекин уларга бизнинг алоқамиз йўқ. Мен тадбиркор сифатида айтишим мумкинки, ишга бу қадар профессионал ёндашиш камдан кам бўлади.\n– Элдор «Рома»нинг қизиқишини қандай қабул қилди?\n– У жуда хотиржам йигит. Шундай вариант борлигини айтганимизда «Оҳо, чинданми?» деди холос. Бу вақтда у «Женоа» йиғинида эди. У билан ҳозирги трансфер ойнаси вақтида мамлакатни алмаштирмасликка келишгандик. Клубга эса ҳам уларни, ҳам футболчини қаноатлантирадиган таклиф бўлсагина ўйлаб кўришимизни айтгандик. Мана, шундай таклиф бўлди.\n– «Рома» деганда ҳозир Жозе Моуриньони тушунишмоқда. Элдор у билан гаплашдими?\n– «Женоа»нинг розилиги билан улар телефонда гаплашишган. Жозе ундан ҳол-аҳвол сўраган. Улар Португалияда кўришишди. Жозе Элдорни табассум билан кутиб олди ва яна бир марта расмга тушишга тайёрлигини айтди. Икки йил аввал улар Москвада кўришиб, суратга тушишганди. Умуман олганда, ҳаммаси яхши.\n– Бу ижарами ёки тўлиқ трансферми?\n– Тўлиқ трансфер.